MSN Perak, UiTM sedia laluan khas atlet lanjut pelajaran
Oleh KOSMO!

11 September 2020, 11:57 pm
Oleh SHAARANI ISMAIL
SERI ISKANDAR – Majlis Sukan Negeri (MSN) Perak bekerjasama dengan Universiti Teknologi MARA (UiTM) Cawangan Perak dalam menyediakan laluan khas untuk atlet negeri melanjutkan pengajian dengan kaedah yang dipermudahkan.
Melalui kerjasama itu juga, UiTM Perak akan dapat dibangunkan sebagai pusat sukan tumpuan atau kecemerlangan bagi atlet dan pasukan bertaraf negeri.
Pengerusi Jawatankuasa Belia, Sukan, Komunikasi dan Multimedia Perak, Khairul Shahril Mohamed berkata, melalui kerjasama itu, diharapkan masa depan atlet negeri akan lebih terjamin dalam menyeimbangkan prestasi sukan dan juga akademik.
“Melaluinya nanti mana-mana atlet yang ditawarkan tempat di UiTM Perak dapat dikumpulkan untuk meneruskan program latihan dengan kemudahan sukan dan lokasi yang selesa di sini.
“Ini akan menjadi satu kelebihan buat mereka kerana pusat latihan terletak berdekatan dengan penginapan selain lebih berpusat dan bersistematik yang akan memudahkan pemantauan oleh MSN Perak sendiri,” katanya.

Beliau berkata demikian ketika merasmikan Program Neuro Linguistik (NLP) Kontinjen Sukan Malaysia (SUKMA) Perak 2020 dan Majlis Menandatangani Surat Hasrat di antara MSN dan UiTM Perak di Kampus UiTM Perak Seri Iskandar di sini hari ini.
Hadir sama, Pengarah MSN Perak, Johari Sham Ahmad Shohor Affendi dan Rektor UiTM Perak, Prof. Dr. Md. Yusof Hamid.
Khairul Shahril berkata, kerajaan negeri menyokong baik usahama yang dijalinkan antara MSN Perak dan UiTM kerana ia adalah platform terbaik bagi atlet, jurulatih dan pegawai sukan membina prestasi mereka ke tahap yang tertinggi selain memberi peluang kepada mereka meningkatkan pengetahuan dan kemahiran masing-masing.
Sementara itu, Md. Yusof berkata, atlet negeri yang berpeluang ditempatkan di kampus UiTM Perak atau pun cawangan UiTM yang lain mempunyai banyak kelebihan kerana boleh melaksanakan pengajian secara fleksibel.
“Jika atlet berkenaan menghadapi kejohanan ketika mereka sedang menghadapi tempoh peperiksaan, mereka boleh menggunakan semua fasiliti yang terdapat di kampus cawangan UiTM lain yang berdekatan lokasi pengajuran sukan serta boleh mengambil peperiksaan di mana-mana kampus cawangan tanpa perlu kembali ke kampus asal.
“Program ini matlamatnya adalah untuk membantu dan memudahkan atlet dalam melahirkan atlet yang berprestasi melalui program pengajian yang fleksibel,” katanya.
Terdahulu program NLP yang dilaksanakan itu disertai lebih 500 atlet, pegawai dan jurulatih yang akan mewakili Perak pada temasya SUKMA 2020 yang akan berlangsung di Johor pada Mac tahun depan.
Program selama tiga hari bermula Jumaat hingga Ahad ini adalah sebahagian daripada langkah kesiapsiagaan atlet negeri dan mereka yang terbabit mewakili Perak pada SUKMA 2020 bagi mempersiapkan ketahanan mental, fizikal, emosi dan motivasi mereka. – K! ONLINE


Perak berhempas-pulas sebelum menang ke atas UiTM 1-0
Oleh KOSMO!

11 September 2020, 11:29 pm
Oleh AZIZAN HASHIM
IPOH – Perak menamat badi kekalahan dua perlawanan apabila mengatasi UiTM FC 1-0 di Stadium Perak di sini sebentar tadi.
Jaringan tunggal Muhammad Shahrel Fikri pada minit ke-3 cukup buat Bos Gaurus menebus aib selepas dimalukan Johor Darul Ta’zim (JDT) sebelum ini.
Walaupun menang tipis, kejayaan malam ini pasti membuat kem Perak menghela nafas lega selepas terpaksa berhempas-pulas untuk nencatat kemenangan ini.
Turun dengan tekad menebus aib berikutan menjadi mangsa belasahan Johor Darul Ta’zim (JDT) minggu lalu, Mehmet Durakovic melakukan rombakan dalam usaha memantapkan pasukan.
Langkah itu nyata berkesan apabila Perak bermula garang sebaik sepak mula.

Tuan rumah tidak perlu menunggu lama apabila Shahrel Fikri meletak mereka di hadapan seawal minit ke-3 apabila menanduk ke penjuru kanan bola hantaran Rafiuddin Roddin.
Shahrel Fikri berpeluang menambah jaringan tujuh minit kemudian tetapi gagal menyudahkan peluang di tepi pintu gol UiTM.
Perak terus mengasak dan mencipta beberapa peluang tetapi ketumpulan penyudah menyaksikan kedudukan kekal sehingga rehat.
Babak kedua menyaksikan perubahan corak anak buah Frank Bernhardt yang mula menekan tuan rumah tetapi penyudah tumpul menyaksikan UiTM terpaksa mengigit jari.
UiTM sepatutnya menyamakan kedudukan tetapi bola rembatan Gustavo Almeida Dos Santos berjaya dikawal Hafizul Hakim Khairul Nizam Jothy.
Tuan rumah yang bergantung pada serangan balas turut berpeluang menambah jaringan tetapi pemain gantian, Farid Khazali gagal sempurna peluang terbuka pada minit ke-72. – K! ONLINE


Indonesia tarik diri daripada Piala Thomas
Oleh MUHAMMAD HELMEE RAMLI

11 September 2020, 11:22 pm
SAINGAN Piala Thomas 2020 yang dijadualkan berlangsung di Aarhus, Denmark Oktober depan makin hilang seri selepas juara 13 kali, Indonesia menarik diri daripada menyertai edisi kali ini.
Keputusan itu dibuat selepas Persatuan Bulu Tangkis Seluruh Indonesia (PBSI) mengadakan pertemuan serta perbincangan bersama semua pemain dan pegawai pasukan.
Setiausaha Agung PBSI, Achmad Budiharto mengesahkan pasukan Indonesia terpaksa menarik diri selepas mengambil kira pandemik Covid-19 yang masih belum pulih di negara itu serta seluruh dunia.
“Keputusan ini dibuat selepas kami berbincang dengan semua pemain serta pegawai pasukan. Pasukan Indonesia akan menarik diri daripada saingan Piala Thomas kali ini.
“Selepas menilai perkembangan Covid-19 di Indonesia dan negara-negara lain, ia menimbulkan keraguan dalam kalangan pemain,” katanya dipetik daripada laman web PBSI.
Setakat ini, lima negara sudah mengambil keputusan untuk tidak menghantar pasukan ke Piala Thomas iaitu Indonesia, Australia, Taiwan, Thailand dan Korea Selatan. – K! ONLINE


JDT tewaskan TFC I 1-0
Oleh MOHD AZLI ADLAN

11 September 2020, 11:21 pm
KUALA NERUS – Johor Darul Ta’zim (JDT) mengukuhkan cengkaman di persada liga selepas menumpaskan Terengganu FC I (TFC I) 1-0 pada aksi Liga Super di Stadium Sultan Mizan Zainal Abidin di sini sebentar tadi.
Kemenangan tersebut membolehkan juara bertahan tersebut mengungguli takhta liga dengan perbezaan lapan mata mengatasi pencabar terdekat, Perak yang berada di tangga kedua dengan kutipan 11mata.
TFC I yang tewas dua aksi berturut-turut pula jatuh ke tangga keempat dengan meraih 10 mata daripada tujuh perlawanan.
Pemain sayap sensasi negara, Muhammad Safawi Rasid muncul wira apabila meledak gol kemenangan pada minit ke-5.
Jaringan itu berpunca daripada kesilapan barisan pertahanan TFC I sewaktu melakukan hantaran ke belakang yang bijak dipintas Muhammad Safawi sebelum menewaskan penjaga gol tuan rumah, Mohd. Shamirza Yusoff.
JDT juga berpeluang untuk menjarakkan kedudukan namun percubaan pemain tengah, Mohd. Afiq Fazail tepat ke dakapan Mohd. Shamirza pada minit ke-12.

Peluang terbaik TFC I untuk menyamakan kedudukan hadir pada minit ke-42 namun tandukan pemain pertahanan import, Argzim Redzovic melepasi palang. – K! ONLINE


Sewa hotel untuk simpan hasil curi
11 September 2020, 9:05 pm
PETALING JAYA – Kegiatan lima individu termasuk dua wanita yang menyewa hotel di Damansara Damai di sini bagi menyimpan hasil curi terbongkar selepas kesemua mereka diberkas polis pada Rabu lalu.
Taktik kumpulan itu terbongkar selepas polis menahan seorang lelaki berusia 18 tahun dalam keadaan mencurigakan sebelum memeriksa motosikal yang ditungganginya bersabit rekod hilang pada Isnin lalu.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, bertindak atas maklumat suspek pihak polis menyerbu sebuah hotel yang dijadikan stor menyimpan barang curi.
“Dalam serbuan itu, kita menahan empat lagi rakannya termasuk dua wanita berusia lingkungan 14 hingga 27 tahun.
“Hasil pemeriksaan di bilik hotel itu polis merampas lapan buah telefon bimbit pelbagai jenama serta peralatan yang digunakan untuk kegiatan curi motosikal dan pecah cermin kereta,” katanya dalam satu kenyataan hari ini.
Menurutnya lagi, siasatan lanjut masih dijalankan bagi mengenal pasti penglibatan mereka dalam kes curi motosikal di daerah Petaling Jaya.

“Selain itu, semakan juga mendapati dua daripda lima suspek itu mempunyai rekod lampau berkaitan jenayah dan dadah.
“Kesemua suspek kini direman selama empat hari dan kes disiasat mengikut Seksyen 379A Kanun Keseksaan,” ujarnya. – K! ONLINE


Syabu RM80,000 dalam peket teh Cina
11 September 2020, 9:19 pm
KUALA LUMPUR – Tiga lelaki yang aktif mengedar dadah syabu di sekitar Lembah Klang diberkas polis di tempat letak kenderaan di Jalan Genting Klang, Setapak semalam.
Bertindak atas risikan membawa kepada penahanan tiga suspek berusia 26 hingga 32 tahun pada pukul 2.40 petang.
Ketua Jabatan Siasatan Jenayah Narkotik Kuala Lumpur, Asisten Komisioner Adnan Azizon berkata, hasil pemeriksaan polis menemui 2.06 kilogram syabu bernilai RM80,000 yang disembunyikan dalam paket teh Cina.
“Hasil siasatan mendapati tiga lelaki itu aktif mengedar dadah sekitar Lembah Klang sejak dua bulan lalu.
“Hasil ujian air kencing mendapati kesemua suspek positif,” katanya dalam satu kenyataan hari ini.
Difahamkan, suspek berusia 32 tahun itu mempunyai 19 rekod jenayah lampau berkaitan jenayah dan dadah manakala suspek berusia 26 tahun pula tujuh rekod lampau atas kesalahan sama.

Menurutnya lagi, kesemua suspek direman tujuh sehingga 17 September ini bagi membantu siasatan.
“Dadah yang dirampas boleh dibekalkan kepada 2,060 penagih,” ujarnya. – K! ONLINE


Kes Covid-19 naik tiga digit, catat 182 kes hari ini
Oleh KOSMO!

11 September 2020, 6:39 pm
Oleh SITI A’ISYAH SUKAIMI
PUTRAJAYA – Kes baharu Covid-19 sekali lagi melonjak kepada tiga digit hari ini dengan 182 kes dilaporkan menjadikan jumlah kes positif sebanyak 9,810 kes.
Daripada jumlah tersebut, 181 kes adalah penularan tempatan dengan sebahagian besar kes melibatkan Kluster Benteng LD di Sabah iaitu 167 kes manakala 14 kes daripada Kluster Sungai dan Kluster Telaga di Kedah.
Ketua Pengarah Kesihatan, Tan Sri Dr. Noor Hisham Abdullah berkata, kes penularan tempatan yang dilaporkan hari ini melibatkan 90 warga Malaysia dan 91 warga asing.
“Daripada 167 kes baharu Kluster Benteng LD, 76 kes adalah warga negara membabitkan 70 kes banduan penjara dan enam kes orang awam yang dikesan melalui saringan kontak rapat.
“Sebanyak 91 kes lagi adalah warga asing melibatkan Filipina (61 kes) dan Indonesia (30 kes),” katanya dalam satu kenyataan akhbar di sini hari ini.

Beliau berkata, bagi Kluster Sungai terdapat 11 kes baharu dikesan hari ini menjadikan 50 kes positif Covid-19 dalam kluster tersebut.
Katanya, selain itu tiga kes baharu Covid-19 direkodkan dalam Kluster Telaga hari ini menjadikan 16 kes positif dalam kluster berkenaan.
“Situasi semasa kluster-kluster dan kawasan dilaksanakan Perintah Kawalan Pergerakan Diperketat (PKPD) secara pentadbiran akan dimaklumkan dari semasa ke semasa.
“Setakat ini, pelaksanaannya berjalan lancar dan kerjasama masyarakat setempat adalah amat baik,” katanya.
Mengulas lanjut, Noor Hisham berkata, terdapat satu kes import di Selangor melibatkan seorang warga Filipina. – K! ONLINE


Tangan putus digigit anjing, bayi akan cacat seumur hidup
Oleh KOSMO!

11 September 2020, 7:25 pm
Oleh RIZANIZAM ABDUL HAMID
MELAKA – Tangan kanan bayi perempuan berusia tujuh hari yang putus digigit anjing peliharaan keluarganya di Bachang di sini tidak dapat disambungkan kembali menyebabkannya cacat seumur hidup.
Menurut sumber, usaha untuk menyambung kembali tangan kanan bayi itu yang putus sehingga bahu sukar kerana salur darah yang masih kecil dan sukar dicari.
“Bayi berkenaan dimasukkan ke dewan bedah hampir 10 jam namun usaha menyambung tangan tidak dapat dilakukan.
“Sekarang (bayi) berada di Unit NICU (wad penjagaan intensif untuk bayi) Hospital Kuala Lumpur (HKL),” katanya ketika dihubungi Kosmo! malam ini.
Tambahnya, kedua ibu bapa bayi masing-masing berusia 23 dan 21 tahun sehingga kini masih memantau kesihatan anak sulung mereka itu di HKL.

Kosmo! hari ini melaporkan seorang bayi perempuan berusia tujuh hari putus tangan kanan selepas digigit anjing peliharaan ahli keluarganya di rumahnya di Bachang di sini.
Ketua Jabatan Siasatan Jenayah (JSJ) Melaka, Asisten Komisioner Mohd. Nor Yhazid Idris berkata, kejadian berlaku pukul 8.30 pagi lapan September lalu ketika bayi tersebut berada di bawah jagaan makciknya di Bachang.
Menurut beliau ketika kejadian, wanita itu membawa bayi berkenaan ke ruang tamu berdekatan dengan pintu pagar rumah dengan tujuan dikenakan cahaya untuk mengurangkan masalah penyakit jaundis (demam kuning) yang dihadapi.
“Ketika itu, bayi sulung pasangan itu baru sahaja diberi susu oleh ibunya yang masih berpantang dan ditemani suami yang sedang berehat di tingkat atas rumah.
“Selepas hendak memandikan bayi berkenaan, makciknya telah meletakkan bayi seperti biasa di atas bantal berdekatan pintu pagar yang ditutup rapat bagi menjemur bayi,” katanya dalam satu kenyataan di sini hari ini.
Mohd. Nor Yhazid berkata, wanita itu kemudian telah meninggalkan bayi seketika bagi mengambil air panas untuk memandikannya.
“Ketika kembali semula ke arah bayi, dia terkejut apabila melihat tangan kanan bayi tersebut sedang digigit oleh salah seekor anjing peliharaan milik suaminya.
“Dalam keadaan panik itu dia melihat anjing tersebut telah menggigit tangan kanan bayi di luar pagar diikuti tangisan kuat bayi yang berlumuran darah,” katanya.
Tambahnya, wanita itu kemudian menjerit sekuat hati mengejutkan ahli keluarga yang lain untuk melihat apakah yang berlaku.
Ahli keluarga katanya, kemudian terus membawa bayi tersebut ke sebuah hospital swasta untuk mendapatkan rawatan namun ditolak dan diminta merujuknya ke Hospital Melaka.
“Sebaik tiba di Hospital Melaka, bayi terus dibawa ke zon merah bagi mendapatkan rawatan kecemasan sebelum dikejarkan ke Hospital Kuala Lumpur bagi mendapatkan rawatan doktor pakar.
“Bayi tersebut kini sedang menjalani pembedahan kini bayi masih di dalam bilik pembedahan di Hospital Kuala Lumpur,” katanya.
Mohd. Nor Yhazid berkata, siasatan lanjut mendapati anjing tersebut merupakan milik kepada suami makcik bayi berkenaan.
“Anjing tersebut dipercayai dari jenis ‘plott hound’ dan telah dibiarkan tanpa diikat atau dikurung di kawasan rumah tersebut bagi tujuan menjaga kawasan rumah.
“Kes disiasat di bawah Seksyen 31 (1)(a) Akta Kanak-kanak 2001/289 Kanun Keseksaan,” katanya.
Berdasarkan carian di Internet, Plott Hound adalah jenis anjing pemburu bau yang berasal dari Jerman. – K! ONLINE


Kedai makan Siti Elizad dinaiki air
Oleh NUR EMIRA SAIZALI

11 September 2020, 7:32 pm
KUALA LUMPUR – Pelakon dan penyampai radio, Siti Elizad mendedahkan kedai makan yang diusahakan bersama rakan kongsinya, Rencah Utaqa dinaiki air disebabkan banjir kilat yang melanda ibu negara semalam.
Menurut pemilik nama Siti Elizad Mohamad Sharifuddin, 36, ketika kejadian banjir itu berlaku, dia tidak berada di restoran yang terletak di Kampung Baru itu.
Situasi kedai makan milik Siti Elizad dan rakan kongsinya di Kampung Baru yang dinaiki air akibat banjir kilat yang melanda ibu negara semalam.
“Ya, kedai saya dimasuki air. Kejadian itu berlaku sekitar pukul 5.30 petang ketika semua staf sedang sibuk untuk mulakan operasi perniagaan semalam.
“Saya hanya mengetahui kejadian tersebut selepas dimaklumkan oleh staf kami mengenai banjir itu. Kata mereka, banjir memang teruk di Kampung Baru tapi Alhamdulillah tiada sebarang kerugian yang terpaksa ditanggung,” katanya kepada Kosmo! Sebentar tadi.
Tambahnya, sejurus dimaklumkan mengenai kejadian tersebut, Elizad mengarahkan stafnya untuk tidak membuka kedai dan beroperasi seperti biasa.
“Niat awal memang hendak ke sana selepas kerja, tapi disebabkan banyak jalan ditutup akibat banjir, saya terpaksa batalkan niat itu.

“Syukur staf saya semua selamat dan semua perabot serta perkakas kedai juga sempat diselamatkan dan diletakkan dalam tempat yang tinggi. Kedai pun sudah beroperasi semula hari ini,” ujarnya.
Katanya, dia turut melahirkan perasaan simpati kepada peniaga-peniaga kecil yang terkesan akibat banjir yang melanda semalam.
“Saya berniaga dan saya faham perasaan dan situasi yang dialami mereka. Pasti ada yang tak sempat untuk menyelamatkan barang-barang mereka,” katanya lagi. – K! ONLINE


Bekalan elektrik di tujuh premis judi haram dipotong
Oleh KOSMO!

11 September 2020, 6:42 pm
Oleh SHAMSUL KAMAL AMARUDIN
LUMUT – Tujuh premis di daerah ini dipotong bekalan elektrik selepas dikenal pasti melakukan aktiviti perjudian atas talian dalam satu operasi khas di sekitar daerah Manjung di sini hari ini.
Ketua Polis Daerah Manjung, Asisten Komisioner Nor Omar Sappi berkata, operasi pemotongan elektrik iyang bermula pukul 4.30 petang itu dilakukan dengan kerjasama Tenaga Nasional Berhad (TNB) mengikut Seksyen 21A Akta Rumah Judi Terbuka 1953.
“Premis tersebut dikesan berselindung di sebalik perniagaan runcit untuk menjalankan aktiviti tambah nilai untuk berjudi dalam talian.
“Ini adalah taktik mereka untuk berselindung daripada dikesan pihak berkuasa,” katanya kepada pemberita selepas melakukan pemantauan terhadap operasi itu di Seri Manjung, hari ini.
Katanya, berdasarkan rekod, serbuan dan tangkapan sudah dilakukan dua kali sebelum ini di salah satu premis tersebut, tetapi mereka masih berdegil dan terus beroperasi.

“Sebagai contoh, ada sebuah premis sejak tiga hingga empat bulan lalu polis sudah membuat serbuan namun mereka masih degil dan oleh sebab itu pemotongan elektrik dilakukan.
“Polis komited untuk membanteras kegiatan judi dalam talian dan ini juga sebagai amaran kepada mereka yang terlibat dalam aktiviti ini,” katanya.
Nor Omar berkata, sepanjang tahun ini sebanyak 161 kes melibatkan judi haram dicatatkan di daerah Manjung dan 101 kes sudah dituduh di mahkamah manakala selebihnya masih dalam tindakan pihaknya.
Katanya, secara keseluruhan ia melibatkan 99 kes loteri awam haram, 19 kes judi dalam talian dan 43 kes catat taruh haram atau lumba kuda. – K! ONLINE


MFL: Aksi Kedah dan Sabah di Alor Setar minggu depan diteruskan
Oleh MUHAMAD ARDIE PUTRA SUHAIMI

11 September 2020, 8:48 pm
PERLAWANAN Liga Super melibatkan pasukan Kedah menentang Sabah di Stadium Darul Aman, Alor Setar pada 19 September tetap diteruskan meskipun daerah itu dikenakan Perintah Kawalan Pergerakan Diperketatkan (PKPD).
Perkara itu disahkan oleh Ketua Pegawai Eksekutif Liga Bola Sepak Malaysia (MFL), Datuk Ab. Ghani Hassan yang menegaskan pihaknya akan sentiasa memantau perkembangan terkini PKPD di Kedah.
Sebagai rekod, sebanyak 28 mukim di daerah Kota Setar, Kedah telah dikenakan PKPD berkuat kuasa semalam sehingga 25 September depan.
Ab. Ghani berkata, MFL akan mengikuti perkembangan PKPD dan sentiasa berhubung rapat dengan pasukan Kedah bagi memastikan segala maklumat semasa dapat dikemaskini sebelum memutuskan sebarang perubahan jadual disebabkan pandemik Covid-19.
“Buat masa ini, jadual antara pasukan tuan rumah, Kedah dan Sabah pada 19 September 2020 ini adalah kekal dan tidak berubah.
“Namun, MFL memandang serius perkembangan terkini dan apa yang berlaku di Alor Setar di mana kami akan mengambil pendekatan meninjau situasi Covid-19 daripada masa ke semasa,” katanya dalam satu kenyataan semalam.

Mengulas lanjut, Ab Ghani  tidak menolak berlaku perubahan jadual Liga Super yang berlangsung di Stadium Darul Aman, Alor Setar jika situasi pandemik Covid-19 menjadi semakin serius.
“Jika ada kelonggaran kemasukan pasukan di daerah PKPD dengan Prosedur Operasi Standard (SOP) yang ketat diamalkan, saya fikir tiada masalah.
“Namun, jika ia tidak mendapat kebenaran kerajaan, MFL telah pun mengkaji beberapa mekanisme lain termasuk bermain di luar negeri tersebut,” katanya. – K! ONLINE


KBS mohon pelepasan cukai barangan sukan
Oleh NOR IDAYU BOSRO

11 September 2020, 7:32 pm
Oleh NOR IDAYU BOSRO
PUTRAJAYA – Kementerian Belia dan Sukan memohon Kementerian Kewangan memberi insentif percukaian bagi pembelian peralatan sukan menerusi Belanjawan 2021 yang akan dibentangkan November ini.
Menterinya, Datuk Seri Reezal Merican Naina Merican berkata, cadangan tersebut antara permohonan yang dikemukakan kepada Kementerian Kewangan untuk dipertimbangkan dalam Belanjawan 2021.
Menurutnya, ia sebagai galakan kepada orang ramai khususnya ibu bapa untuk membuat pelaburan dalam bidang sukan untuk anak-anak mereka.
“Tahap kepedulian rakyat terhadap sukan semakin meningkat bukan hanya untuk diri sendiri malahan juga anak-anak.
“Justeru, kita minta supaya diberi pelepasan cukai kepada mereka yang membeli peralatan sukan,” katanya kepada pemberita selepas Majlis Penyerahan Felo Korporat 2020 di sini hari ini.

Turut hadir Menteri Kewangan, Tengku Zafrul Tengku Abdul Aziz.
Pada majlis itu, seramai 30 peserta menyertai program tersebut yang dijadualkan bermula hari ini hingga Mac 2021.
Program tersebut membabitkan 22 syarikat korporat dan syarikat berkaitan kerajaan (GLC) antaranya Axiata Group Berhad dan Khazanah Nasional Berhad. – K! ONLINE


Gembira mandi sungai bertukar tragedi
Oleh KOSMO!

11 September 2020, 9:01 pm
Oleh FARAHWAHIDA AHMAD
SEGAMAT – Keseronokan lima remaja mandi-manda di Sungai Segamat, Felcra Sekijang bertukar tragedi apabila dua daripada mereka mati lemas dalam kejadian petang tadi.
Dalam kejadian pada pukul kira-kira 4petang itu, mangsa yang lemas ialah Tey Shan Hui, 15, dan Tan Kah Chun, 13.
Manakala tiga lagi rakannya yang berusia 13 hingga 15 tahun terselamat.
Komander Operasi dari Balai Bomba dan Penyelamat (BBP) Bandar Baru Segamat, Syed Putra Syed Mohd. Al-Atas berkata, kesemua mangsa dikatakan mandi-manda di sungai itu sebelum salah seorang berenang ke kawasan dalam.
“Mangsa dipercayai lemas sebelum seorang lagi rakannya cuba menyelamatkannya tergelincir dan turut lemas.

“Pasukan Keluar Operasi (PKO) melakukan teknik ‘surface and searching’ dengan radius 10 meter. Kedua-dua mangsa ditemui di dasar sungai kira-kira tiga meter dari tebing sungai,” katanya dalam satu kenyataan di sini hari ini.
Syed Putra berkata, mangsa disahkan meningga dunia oleh pasukan perubatan dari Hospital Segamat sebelum diserahkan kepada pihak polis untuk tindakan lanjut.
Katanya, mayat kedua-dua remaja itu dibawa ke Hospital Segamat untuk bedah siasat.
“Seramai 16 anggota terlibat terdiri daripada BBP Bandar Baru Segamat dan BBP Segamat dalam operasi mencari dan menyelamat itu.
“Operasi ditamatkan pada pukul 6.30 petang,” katanya. – K! ONLINE


Wanita maut jatuh flat
Oleh NUR HUDA MUSA

11 September 2020, 5:55 pm
KUALA LUMPUR – Seorang wanita maut selepas terjatuh dari kediamannya di flat Kampung Aman, Seri Kembangan di sini semalam.
Ketua Polis Daerah Serdang, Asisten Komisioner Ismadi Borhan berkata, siasatan di tempat kejadian mendapati mangsa berusia 33 tahun itu terjatuh dari tingkat lima flat tersebut.
“Pihak polis terima maklumat berhubung kejadian pada pukul 5.50 petang semalam dan hasil pemeriksaan fizikal pada mayat tidak menjumpai sebarang kecederaan akibat perbuatan jenayah.
“Hasil bedah siasat juga mendapati punca kematian adalah disebabkan kecederaan akibat terjatuh dari bangunan,” katanya dalam satu kenyataan di sini hari ini.
Bagaimanapun, katanya siasatan lanjut masih diteruskan. – K! ONLINE


Padang Terap kini zon hijau
Oleh KOSMO!

11 September 2020, 7:34 pm
Oleh SITI A’ISYAH SUKAIMI
PUTRAJAYA – Kementerian Kesihatan melaporkan, daerah Padang Terap di Kedah kembali kepada zon hijau hari ini.
Perkara tersebut dimaklumkan menerusi laman sosial Facebook dan Twitter rasmi Kementerian Kesihatan.
Katanya, hanya lapan daerah dilaporkan berada dalam zon kuning dan tiga daerah zon merah.
“Lapan daerah berada dalam zon kuning ialah Kuala Muda dan Kubang Pasu, Kedah; Timur Laut, Pulau Pinang; Hulu Langat dan Klang, Selangor; Kuantan, Pahang; Kuching, Sarawak serta Kinabatangan, Sabah.
“Tiga daerah berada di zon merah ialah Kota Setar, Kedah serta Tawau dan Lahad Datu, Sabah,” katanya. – K! ONLINE


Pencil Picture saman syarikat e-dagang popular
Oleh NUZULSHAM SHAMSUDDIN

11 September 2020, 5:44 pm
KUALA LUMPUR – Syarikat produksi Pencil Pictures And Record Sdn. Bhd. memfailkan saman terhadap sebuah laman e-dagang popular berhubung filem terbitannya Ada Apa Dengan Dosa (AADD) atas pelanggaran hak cipta dan dijual dengan harga serendah 80 sen di platform tersebut.
Saman itu difailkan oleh Pencil Pictures selaku plaintif melalui Tentuan Saiful, Roger & Co dengan menamakan syarikat e-dagang itu sebagai defendan tunggal pada 7 September lalu.
Dalam tuntutan saman itu, Pencil Pictures and Records mendakwa defendan telah melanggar hak cipta milik plaintif dengan mengedar atau menjual filem AADD menyebabkan orang lain untuk mengedar atau menjual filem tersebut milik defendan tanpa kebenaran atau lesen plaintif sebagai pemilik hakcipta
filem berkenaan.
Plaintif juga mendakwa akibat daripada pelanggaran hak cipta itu, terdapat penurunan mendadak ke atas pembelian filem tersebut di Astro First selain risiko mendapat kurang sambutan dan kutipan tiket dipawagam.
Selain itu penawaran harga serendah 80 sen adalah satu penghinaan, merendahkan martabat serta kreadibiliti terhadap plaintif.
Berikutan itu plaintif menuntut ganti rugi am, ganti rugi teladan dan ganti rugi teruk selain satu perintah injunksi bagi menghalang defendan menjual dan mengedar filem tersebut.

Sementara itu peguam Aizul Rohan Anuar yang mewakili Pencil Pictures And Record ketika ditemui di Mahkamah Tinggi hari ini berkata pihaknya memfailkan saman itu kerana syarikat e-dagang itu telah melanggar hak eksklusif dan menyebarkannya tanpa kebenaran.
“Pengurusan kes seterusnya pada 5 Oktober depan,” katanya.
Dalam pada itu, penerbit Pencil Pictures And Record Datuk Normashayu Puteh atau Ayu Puteh ketika ditemui berkata tindakan saman itu diambil kerana ia melibatkan titik peluh penggiat seni untuk menerbitkan sebuah karya.
“Kalau saya diamkan, saya rasa macam saya khianati diri sendiri. Saya seorang individu dan perlukan peguam serta hakim untuk menentukan kes ini dan cuba pastikan dalang-dalang tersebut diambil tindakan,” katanya.
Sebelum ini, pada 5 Ogos Kosmo! Online melaporkan Ayu meluahkan rasa kecewa apabila filem terbaharunya, Ada AADD telah dicetak rompak secara digital dan dijual pada harga RM1 dalam platform jualan atas talian.
Menurut Ayu, filem AADD yang telah ditayangkan secara eksklusif di saluran berbayar Astro First pada 4 Jun lalu dan mendapat kritikan yang positif daripada peminat.
Karya arahan Rahila Ali itu sepatutnya ditayangkan sekitar Mac atau April namun terpaksa ditangguhkan akibat Perintah Kawalan Pergerakan (PKP) sebelum pihak penerbitan memutuskan untuk menayangkannya menerusi Astro First.
Filem AADD yang berkonsepkan Islamik itu menampilkan pelakon Wana Ali, PU Riz, Ashraf Muslim, Fasha Sandha dan Fauziah Nawi.
Sementara itu, selain produksi milik Ayu, Syarikat Enuja Production Sdn. Bhd. yang menerbitkan filem Town Mall turut memfailkan saman yang sama. – K!ONLINE


Harga RON95, RON97 turun lima sen
Oleh NOR IDAYU BOSRO

11 September 2020, 4:48 pm
PUTRAJAYA – Harga runcit petrol RON95 turun lima sen kepada RM1.66 sen seliter berbanding RM1.71 bagi tempoh bermula tengah malam ini sehingga 18 September depan.
Kementerian Kewangan dalam satu kenyataan berkata, harga RON97 juga turun lima sen daripada RM2.01 kepada RM1.96 seliter.
Menurutnya, harga runcit diesel juga turun enam sen iaitu daripada RM1.78 seliter kepada RM1.72 seliter.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. – K! ONLINE


Polis rampas dadah RM5.16j untuk kegunaan parti liar
11 September 2020, 4:33 pm
KUALA LUMPUR – Dua sindiket memproses dan mengedar dadah untuk kegiatan parti liar dilumpuhkan selepas polis merampas pelbagai dadah bernilai RM5.16 juta dalam dua operasi berasingan di sekitar Lembah Klang.
Operasi pada Selasa dan Rabu lalu membabitkan 15 serbuan itu membawa kepada penemuan sebuah kediaman yang dijadikan makmal proses dadah di Damansara.
Selain itu, seramai 17 individu termasuk dua wanita warga Vietnam yang berusia lingkungan 28 hingga 59 tahun turut ditahan dalam serbuan tersebut.
Timbalan Pengarah Jabatan Siasatan Jenayah Narkotik Bukit Aman, Deputi Komisioner Polis Zainudin Ahmad berkata, hasil siasatan mendapati kesemua dadah yang dirampas untuk pasaran tempatan khususnya bagi mereka yang menganjurkan parti liar secara persendirian.
Katanya, siasatan lanjut mendapati dua sindiket itu sudah beroperasi sejak tiga bulan lalu dan mendapat tempahan dadah menerusi aplikasi WeChat dan WhatsApp sebelum ia dihantar secara peribadi penagih.
“Dalam sebuah itu, kita merampas pelbagai jenis dadah seberat 96 kilogram termasuk dadah ketamin, syabu, pil ekstasi, pil eramin 5, ganja dan mushroom yang dianggarkan bernilai RM5.16 juta.

“Turut disita pelbagai kenderaan, jam tangan, wang tunai, barang kemas dianggarkan berjumlah RM1.5 juta,” katanya pada sidang akhbar di Ibu Pejabat Polis Bukit Aman hari ini.
Menurutnya lagi, seorang lelaki dan wanita yang masing-masing merupakan ketua kepada dua sindiket itu turut diberkas.
“Polis kini sedang memburu saki-baki ahli sindiket yang dipercayai masih bebas.
“Kesemua tangkapan direman sehingga 17 September ini bagi membantu siasatan,” ujarnya.
Kes disiasat mengikut Seksyen 39B Akta Dadah Berbahaya 1952. – K! ONLINE


Kawasan sisa tandan kelapa sawit seluas 0.8 hektar terbakar
Oleh KOSMO!

11 September 2020, 5:27 pm
Oleh NOOR HAYATI MAMAT
HULU TERENGGANU – Kawasan menempatkan longgokan sisa buangan tandan kelapa sawit seluas kira-kira 0.8 hektar terbakar di Kilang Sawit Felcra Bukit Kapah di sini semalam.
Kebakaran yang bermula pada pukul 5.37 petang itu setakat ini masih belum dapat dipadamkan sepenuhnya sehingga hari ini.
Pegawai Operasi Balai Bomba dan Penyelamat Kuala Berang, Mohd. Salleh Abdullah berkata, sepasukan anggota bomba bergegas ke lokasi kejadian sebaik menerima laporan kebakaran itu.
“Operasi pemadaman bermula pada pukul 5.54 petang semalam (kelmarin) menggunakan teknik ‘fire break’ selain penggunaan jengkaut bagi melakukan semburan air ke lokasi kebakaran.
“Laluan perparitan juga dibuat bagi memudahkan kerja-kerja pemadaman api kebakaran,” katanya kepada Kosmo! di sini hari ini.

Mohd. Salleh berkata, seramai 15 anggota bomba ditugas secara bergilir-gilir mengikut syif untuk memadamkan api kebakaran yang disebabkan sisa buangan tandan kelapa sawit tersebut.
Menurut beliau, setakat ini kebakaran tersebut sudah berjaya dikawal daripada merebak ke lokasi lain di dalam kilang kelapa sawit berkenaan dan usaha untuk memadamkan sepenuhnya api kebakaran tersebut sedang giat dilakukan. – K! ONLINE


Pemandu e-hailing miliki 17 video Daesh dijel 3 tahun
Oleh NUZULSHAM SHAMSUDDIN

11 September 2020, 3:42 pm
KUALA LUMPUR – Padah memiliki 17 video berkaitan kumpulan pengganas Daesh awal tahun ini, seorang pemandu e-hailing dihukum penjara tiga tahun oleh Mahkamah Tinggi di sini hari ini.
Hakim Datuk Muhammad Jamil Hussin menjatuhkan hukuman itu terhadap Mohamad Ayub Musa, 36, selepas dia mengaku bersalah selepas pertuduhan dibacakan semula terhadapnya.
Mahkamah turut memerintahkan tertuduh menjalani hukuman penjara tersebut bermula dari tarikh tangkapannya pada 6 Januari lalu.
Mengikut pertuduhan, lelaki itu didakwa memiliki barangan berunsur perbuatan keganasan atau berkaitan kumpulan militan tersebut di dalam telefon bimbit miliknya di sebuah rumah di Persiaran Taman Meru 14, Taman Meru 2C, Jelapang, Kinta, Perak, pukul 7.20 pagi, 6 Januari lalu.
Berikutan itu pertuduhan dikemukakan mengikut Seksyen 130JB(1)(a) Kanun Keseksaan yang memperuntukkan hukuman penjara sehingga tujuh tahun atau denda dan dilucutkan mana-mana item itu, jika sabit kesalahan.
Terdahulu, Timbalan Pendakwa Raya Mohd. Firdaus Abu Hanipah memohon mahkamah menjatuhkan hukuman berat berbentuk pencegahan mengambil dengan mengambil  kira perbuatan jenayah yang dilakukan tertuduh boleh menggugat keamanan negara.

“Antara kandungan 17 video tersebut adalah paparan suasana militan Daesh semasa peperangan yang turut mengajak umat Islam menyertai aktiviti itu.
“Ada di antara video-video tersebut yang mengajak rakyat Malaysia untuk memerangi pasukan Polis Diraja Malaysia (PDRM) dan kerajaan Malaysia,” katanya.
Bagaimanapun, tertuduh yang tidak diwakili peguam merayu hukuman ringan kerana insaf dan menyesal dengan perbuatannya.
“Saya menyesal dan memohon maaf kepada semua pihak. Saya hanya ingin fokus menjaga kedua ibu bapa saya yang sudah tua,” katanya. – K! ONLINE


Frekuensi penerbangan meningkat 7 peratus
Oleh LUQMAN RIDHWAN MOHAMED NOR

11 September 2020, 4:29 pm
Oleh NUR SHARIEZA ISMAIL
SEPANG – Frekuensi penerbangan di semua lapangan terbang negara menunjukkan peningkatan besar bulan lalu, kata Ketua Pegawai Eksekutif Malaysia Airports, Datuk Mohd. Shukrie Mohd. Salleh.
Beliau berkata, sebanyak 1.4 juta pergerakan penumpang telah didaftarkan manakala pergerakan lalu lintas pesawat meningkat tujuh peratus kepada 24,209 jika dibandingkan dengan bulan sebelumnya.
“Terdapat peningkatan besar dalam frekuensi penerbangan oleh syarikat penerbangan di semua lapangan terbang negara di mana Lapangan Terbang Antarabangsa Kuala Lumpur (KUL) menyaksikan peningkatan 33 peratus dan lapangan terbang antarabangsa lain seperti Pulau Pinang, Langkawi, Kota Kinabalu dan Kuching menunjukkan peningkatan gabungan sebanyak 75 peratus.
“Ditambah pula dengan pelancaran Reciprocal Green Lane (RGL) dengan Singapura, antara faktor menyumbang kepada peningkatan tersebut,” katanya dalam kenyataan akhbar di sini.
Mengulas lanjut, Mohd. Shukrie berkata, sektor domestik masih menjadi pemacu utama dalam pemulihan lalu lintas secara beransur-ansur.

“90 peratus daripada jumlah lalu lintas penumpang kami terdiri daripada pergerakan lalu lintas domestik.
“Kami gembira melihat tanda-tanda orang ramai kembali yakin akan keselamatan perjalanan udara seperti yang ditunjukkan oleh permintaan dan dari peningkatan frekuensi penerbangan. KUL kini mencatatkan 149 frekuensi penerbangan setiap minggu, ” katanya. – K! ONLINE


Pemilik restoran didakwa pukul isteri sehingga parah
Oleh KOSMO!

11 September 2020, 3:41 pm
Oleh DIYANATUL ATIQAH ZAKARYA
MELAKA – Seorang pemilik restoran warga Bangladesh dihadapkan ke Mahkamah Sesyen di sini hari ini atas pertuduhan memukul isterinya sehingga parah pada Isnin lalu.
Tertuduh, Harun Or Rashed, 37, bagaimanapun mengaku tidak bersalah sejurus pertuduhan terhadapnya dibacakan oleh jurubahasa di hadapan Hakim Norma Ismail.
Mengikut pertuduhan, tertuduh didakwa menyebabkan cedera parah kepada isterinya, Masturah Senin, 49, dengan cara memukul menggunakan tangan kira-kira pukul 6.30 petang di sebuah rumah di Taman Bachang Baru, pada 7 September lalu.
Sabit kesalahan tertuduh dikenakan hukuman penjara maksimum tujuh tahun serta denda mengikut Seksyen 325 Kanun Keseksaan dan dibaca bersama Seksyen 326A akta yang sama.
Terdahulu, pendakwaan dikendalikan Timbalan Pendakwa Raya, Intan Lyiana Zainal Abidin tidak mencadangkan sebarang jaminan dengan mengambil kira tertuduh adalah warga asing, namun sekiranya mahkamah menggunakan budi bicara, jaminan RM50,000 dicadangkan bersama dua orang penjamin warganegara.

Peguam Ahmad Muzhaffar Abd. Razak yang mewakili tertuduh merayu agar jumlah jaminan yang rendah berikan kepada anak guamnya dengan alasan telah menetap di Malaysia sejak 15 tahun dan berkahwin dengan penduduk tempatan, selain restorannya terpaksa ditutup ekoran kesan pandemik Covid-19.
Selepas mendengar hujah kedua-dua pihak, Norma kemudian membenarkan tertuduh diikat jamin sebanyak RM15,000 dengan dua orang penjamin selain daripada isterinya dan pasport antarabangsa tertuduh perlu diserahkan kepada pihak mahkamah.
Beliau turut menetapkan 13 Oktober depan tarikh sebutan semula kes dan serahan dokumen. – K! ONLINE


Wang RM2 juta bukan untuk Ku Nan
Oleh NUZULSHAM SHAMSUDDIN

11 September 2020, 3:56 pm
KUALA LUMPUR – Pihak pembelaan dalam pertuduhan kes rasuah bekas Menteri Wilayah Persekutuan, Datuk Seri Tengku Adnan Tengku Mansor menegaskan bahawa wang yang diterima Tengku Adnan RM2 juta bukan kegunaan untuk diri sendiri.
Peguam Datuk Tan Hock Chuan berkata sebaliknya kesemua wang yang diterima anak guamnya yang dikenali sebagai Ku Nan itu adalah  sumbangan atau dana politik termasuk untuk Pilihan Raya Kecil (PRK) Sungai Besar dan Kuala Kangsar pada tahun 2016.
“Perkara itu diakui sendiri daripada saksi pendakwaan 19 dan 23 yang masing-masing merupakan Pengarah Urusan Aset Kayamas Sdn Bhd (Aset Kayamas), Tan Sri Chai Kin Kong dan Pegawai Penyiasat Suruhanjaya Pencegahan Rasuah Malaysia (SPRM), Muhamad Saad Bordani,” katanya pada hujahan akhir bela diri kes rasuah itu dihadapan Hakim Mohamed Zaini Mazlan di Mahkamah Tinggi di sini hari ini.
Menurutnya kenyataan itu dibuktikan melalui perbicaraan lalu apabila Kin Kong sendiri bersetuju bahawa sumbangan wang RM2 juta itu adalah untuk dua PRK dan bukan kegunaan Tengku Adnan selain Muhamad Saad turut mengakui dan bersetuju dengan perkara sama.
Dalam prosiding itu pendakwaan dikendalikan Timbalan Pendakwa Raya Julia Ibrahim dan hujahan bersambung lagi 18 September ini.
Mengikut pertuduhan, Tengku Adnan, 69, didakwa dalam kapasitinya sebagai seorang penjawat awam iaitu Menteri Wilayah Persekutuan, menerima untuk dirinya wang berjumlah RM2 juta daripada Kin Kong, yang juga ahli perniagaan.

Wang itu diterima melalui cek Hong Leong Islamic Bank milik AKSB yang telah didepositkan ke dalam akaun bank CIMB milik Tadmansori Holdings Sdn. Bhd. (THSB) yang mana beliau mempunyai kepentingan dan diketahui syarikat Aset Kayamas ada perhubungan dengan kerja-kerja rasminya.
Bendahari UMNO itu melakukan perbuatan tersebut di CIMB Bank Berhad, Cawangan Pusat Bandar Damansara di sini pada 14 Jun 2016.
Pertuduhan dikemukakan mengikut Seksyen 165 Kanun Keseksaan yang membawa hukuman penjara sehingga dua tahun atau denda atau kedua-duanya sekali, jika sabit kesalahan.  -K! ONLINE


Tiada keperluan restoran makanan 24 jam
Oleh KOSMO!

11 September 2020, 5:30 pm
Oleh SUBKHI SUDARJI
PUTRAJAYA – Persatuan Pengusaha Restoran Muslim Malaysia (Presma) menyifatkan tiada keperluan untuk  melanjutkan waktu perniagaan restoran makanan selama 24 jam.
Presidennya, Datuk Jawahar Ali Taib Khan berkata, kebenaran operasi sedia ada iaitu sehingga pukul 2 pagi yang diguna pakai ketika ini sudah mencukupi malah bersesuaian dengan norma baharu.
“Presma menyambut baik pengumuman kerajaan mengenai lanjutan waktu operasi perniagaan sehingga jam 2 pagi yang diumumkan semalam (kelmarin).
“Tempoh waktu maksimum itu mencukupi bagi perniagaan serta bersesuaian dengan situasi Covid-19 sekarang, justeru saya rasa tidak perlu lanjutan atau kebenaran sehingga 24 jam seperti sebelum ini,” katanya pada sidang akhbar selepas Majlis Minum Petang dan Mesyuarat Agung Luar Biasa Persatuan Pengguna Melayu Malaysia (PPMM), di Kelab Tasik Putrajaya, di sini hari ini.
Turut hadir Presiden PPMM Che Hassan Che Johan.

Sementara itu, Jawahar Ali yang juga Penasihat PPMM menjangkakan pertambahan masalah pengguna selepas tamat tempoh moratorium bulan depan.
“Dengan tempoh moratorium yang bakal tamat bulan depan, kami menjangkakan akan berlakunya pertambahan mangsa ceti haram dan masalah lain kerana orang ramai sudah perlu melunaskan komitmen seperti biasa.
“Kami di PPMM ini mempunyai tanggungjawab untuk mendidik pengguna termasuk kesedaran kepenggunaan agar segala urusan berjalan dengan lancar,” katanya. – K! ONLINE


312 ingkar PKP, 267 dikompaun
11 September 2020, 4:32 pm
KUALA LUMPUR – Seramai 312 individu ditahan atas kesalahan ingkar arahan Perintah Kawalan Pergerakan (PKP).
Menteri Kanan (Pertahanan), Datuk Seri Ismail Sabri Yaakob berkata, daripada jumlah itu 267 individu telah dikompaun manakala 38 individu direman dan tujuh individu lagi dijamin.
“Antara kesalahan ingkar arahan PKP termasuk gagal menyediakan peralatan dan catitan keluar masuk (37), tidak memakai pelitup muka (23) dan aktiviti dengan melibatkan kehadiran orang ramai yang menyukarkan penjarakan fizikal (143).
“Kesalahan lain dilakukan juga adalah aktiviti di dalam pub atau kelab malam (70), warga asing tanpa dokumen perjalanan (7), premis beroperasi melebihi tempoh (1) serta disyaki menjalankan aktiviti pelacuran (31),” katanya dalam satu kenyataan hari ini.
Menurutnya, Operasi Benteng yang dijalankan semalam berjaya melakukan tangkapan yang melibatkan 86 pendatang asing tanpa asing (PATI), seorang penyeludup dan seorang tekong.
“Di Pantai Sungai Rengit, Johor, pasukan Angkatan Tentera Malaysia telah berjaya menahan tiga PATI kerana tiada dokumen pengenalan diri yang sah,” ujarnya.

Sejak 24 Julai sehingga semalam, seramai 26,999 individu telah pulang ke tanah air melalui pintu masuk sempadan antarabangsa dan telah ditempatkan di 70 Hotel dan lapan premis.
“Daripada jumlah itu, seramai 10,226 individu sedang menjalani proses Kuarantin Wajib manakala 69 individu telah dihantar ke hospital untuk rawatan. Seramai 16,704 individu telah didiscaj dan dibenarkan pulang,” menurutnya.
Dalam pada itu, 15 premis diberi nasihat kerana tidak patuh prosedur operasi standard dalam pemeriksaan oleh pegawai penguat kuasa Kementerian Perdagangan Dalam Negeri dan Hal Ehwal Pengguna Kementerian Perdagangan Dalam Negeri dan Hal Ehwal Pengguna. – K! ONLINE


Dua premis makanan guna logo halal tanpa kebenaran
Oleh KOSMO!

11 September 2020, 4:52 pm
Oleh ZAKKINA WATI AHMAD TARMIZI
SEREMBAN – Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan mengesan dua premis restoran makanan yang menggunakan logo halal Jabatan Kemajuan Islam Malaysia (Jakim) tanpa kebenaran.
Pengarahnya, Ain Arjuna Aziz Zaman berkata, hasil pemeriksaan di Nilai pada 9 September lalu, pihaknya mendapati dua premis telah melakukan kesalahan di bawah Perintah Perihal Dagangan (Perakuan dan Penandaan Halal) 2011 kerana menggunakan ungkapan Halal pada iklan kedai dan menggunakan logo halal pembekal barangan yang telah tamat tempoh di dalam premis perniagaan.
“Sepasukan pegawai penguatkuasa dari KPDNHEP Seremban, Negeri Sembilan dan Jabatan Hal Ehwal Agama Islam Negeri Sembilan (JHEAINS) telah membuat pemeriksaan berkaitan Perbahasan Halal di kawasan Nilai.
“Kedua-dua premis itu boleh disabitkan Dibawah Perintah Perihal Dagangan (Perakuan dan Penandaan Halal) 2011. Menggunakan dan mempamerkan sijil halal syarikat pembekal di restoran merupakan kesalahan kerana menggunakan logo halal Jakim tanpa kebenaran,” katanya dalam satu kenyataan di sini hari ini.
Kesalahan tersebut boleh didenda sehingga RM 100,000 atau penjara tidak melebihi 3 tahun atau kedua-duanya bagi individu manakala hukuman bagi suatu pertubuhan perbadanan ialah denda sehingga RM 250,000.

Ain Arjuna menjelaskan lagi, kedua-kedua restoran tersebut juga disabitkan di bawah Perintah Perihal Dagangan (Takrif Halal) 2011 iaitu menggunakan apa-apa petunjuk yang menunjukkan makanan itu boleh dimakan oleh orang Islam.
“Hukuman bagi kesalahan ini jika sabit kesalahan boleh dikenakan denda sehingga RM1 juta atau penjara tidak melebihi tiga tahun atau kedua-duanya bagi individu manakala hukuman bagi syarikat atau pertubuhan perbadanan ialah denda sehingga RM5 juta,” katanya.
Dalam pada itu, katanya, sejak 2017 sehingga 2020, sebanyak 55 kes telah dihasilkan berkaitan kesalahan Perakuan dan Penandaan Halal dan Takrif Halal.
“Bagi tahun 2020 iaitu sehingga 9 September lalu, sebanyak 246 premis telah diperiksa di seluruh Negeri Sembilan dan sebanyak 12 kes telah dihasilkan.
“Antara kesalahan yang dilakukan oleh premis adalah menggunakan logo halal syarikat pembekal bahan mentah, menggunakan sijil halal yang telah tamat tempoh, menggunakan perbahasan halal dan mempamerkan Tauliah Sembelihan JHEAINS di premis makan,” katanya.
Justeru katanya, peniaga diingatkan supaya tidak menggunakan logo Halal, Sijil Halal atau mempamerkan apa-apa perakuan tanpa kebenaran Jakim. – K! ONLINE


420 anggota polis dari Bukit Aman bantu PRN Sabah
Oleh KOSMO!

11 September 2020, 3:38 pm
Oleh ASLIZA MUSA
IPOH – Seramai 420 pegawai dan anggota polis Bukit Aman ditugaskan bagi membantu sepanjang proses Pilihan Raya Negeri (PRN) Sabah.
Ketua Polis Negara, Tan Sri Abdul Hamid Bador berkata, penugasan melibatkan warga polis pelbagai jabatan itu sebagai sokongan tambahan kepada anggota sedia ada di Sabah.
“Saya telah bercakap dengan Pesuruhjaya Polis Sabah yang kekuatan sedia ada di negeri itu memadai, cuma mereka minta sedikit staf sokongan.
“Bagi menjaga keselamatan Sabah sempena PRN, sudah memadai dengan kekuatan sedia ada yang terdiri daripada Pasukan Gerakan Am dan Pasukan Marin serta cukup untuk tampung keperluan yang besar. Hanya sedikit kita bawa dari Semenanjung atau Sarawak untuk membantu,” katanya.
Beliau berkata demikian dalam sidang akhbar selepas Majlis Penyampaian Sijil Pengiktirafan Pangkalan Latihan Pasukan Gerakan Udara (PLPGU) sebagai Approved Training Organisation-Flight Training Organisation (ATO-FTO) dan Approved Training Organisation-Type Rating Training Organisation (ATO-TRTO) oleh Pihak Berkuasa Penerbangan Awam Malaysia (CAAM).

Sijil pengiktirafan itu disampaikan oleh Pengerusi CAAM, Tan Sri Mohd. Khairul Adib Abd. Rahman di Auditorium PLPGU di sini hari ini.
Menurut beliau, pihaknya bersedia menghadapi PRN Sabah yang dijadualkan pada 26 September ini di mana prosedur operasi standard (SOP) telah diberikan kepada unit-unit terlibat untuk dipatuhi.
“Persiapan mantap dan kita sudah bersedia. Ada permintaan bantuan sumber manusia dari luar oleh polis Sabah dan kita penuhi permintaan itu. Semua yang terlibat telah ke sana khususnya pasukan siasatan jenayah,” katanya.
Sementara itu dalam perkembangan berlainan, beliau menegaskan tidak akan menyembunyikan sebarang fakta atau maklumat berkaitan siasatan kematian anggota tentera darat, Abdul Aziz Aznam, 20.
“Tiada apa yang saya mahu sembunyikan, tidak memberi apa-apa keuntungan kepada PDRM untuk sembunyikan fakta dalam apa juga kes.
“Kita sedang siasat perkara ini dan tidak mahu ada yang terlepas pandang. Kita mahu berikan keadilan kepada keluarga mangsa,” katanya. – K! ONLINE


Sumbang penulisan khutbah di Selangor
Oleh KOSMO!

11 September 2020, 3:07 pm
Oleh ISKANDAR SHAH MOHAMED
SHAH ALAM – Orang ramai kini berpeluang menyumbangkan penulisan khutbah untuk Solat Jumaat dan Solat Sunat Hari Raya Aidilfitri dan Aidiladha di Selangor.
Pengarah Jabatan Agama Islam Selangor (JAIS), Mohd. Shahzihan Ahmad berkata, penyertaan tersebut terbuka kepada individu beragama Islam (lelaki dan wanita) warga negara Malaysia yang berusia 18 tahun ke atas.
Katanya, pihak jawatankuasa kemudiannya akan melakukan pindaan dan membawa teks khutbah yang terpilih ke Mesyuarat Jawatankuasa Khutbah negeri untuk penilaian dan kelulusan.
“Bagi penulisan khutbah yang lulus untuk dibacakan, penulis akan menerima insentif bernilai RM400 bagi teks khutbah Jumaat manakala RM600 bagi penulisan teks khutbah Hari Raya.
“Mereka yang berminat boleh menghubungi Unit Khutbah, Bahagian Pengurusan Masjid JAIS di talian 03-5514 3673 atau menghantar kiriman emel kepada [email protected],” katanya kepada Kosmo! selepas melancarkan sistem Evokhutbah di Dewan Syarahan dan Muzakarah Islam Masjid Sultan Salahuddin Abdul Aziz Shah di sini hari ini.

Menurut beliau, penerimaan teks khutbah sebelum ini dilakukan secara manual dan mengambil tempoh lama untuk diproses bagi sesebuah penerbitan.
Mohd. Shahzihan menambah, menerusi Evokhutbah itu memudahkan sistem penulisan khutbah secara atas talian kepada umum.
“Sistem baharu itu membantu para penulis khutbah menghasilkan karya dan citra Islam terbaik menerusi huraian yang tepat serta jelas dalam tempoh bacaan 15 minit.
“Selain itu, ia menjadi garis panduan penulisan atas talian yang akan diperhalusi Jawatankuasa Khutbah negeri tanpa mengubah susunan fakta, bahasa dan plot penceritaan peribadi penulis asal,” katanya. – K! ONLINE


Warga emas diselamatkan anak saudara dalam rumah terbakar
Oleh MOHD AZLI ADLAN

11 September 2020, 2:55 pm
KUALA TERENGGANU – Seorang wanita warga emas yang terperangkap di dalam rumah yang terbakar bernasib baik apabila diselamatkan anak saudaranya di Kampung Losong Haji Awang di sini hari ini.
Sulong Abu Bakar, 68, yang tinggal bersendirian sewaktu kejadian yang memusnahkan tiga rumah pada pukul 7.30 pagi itu diselamatkan anak saudaranya, Nur Athirah Rabi, 22, yang tinggal berhadapan rumahnya.
Nur Athirah berkata, dia tidak berfikir panjang berlari menyelamatkan ibu saudaranya sebaik melihat kepulan asap kebakaran dari rumah sebelah Sulong yang juga milik bapa saudaranya, Shafie Sulung, 74.
“Saya risau perkara tidak baik terjadi kepada ibu saudara saya yang sedikit uzur lagi pun dia tinggal berseorangan setelah anak dan keluarganya pergi bercuti ke Cameron Highlands, Pahang malam tadi.
“Tidak sampai lima minit selepas saya memimpin ibu saudara saya itu keluar dari rumah, kebakaran semakin marak dan memusnahkan bahagian atas rumahnya,” katanya ketika ditemui Kosmo! di sini hari ini.
Sementara itu, Shafie berkata, dia terkejut apabila anak bongsunya, Muhammad Zaki, 28, berlari ke kedai kopinya yang terletak kira-kira 100 meter dari rumahnya untuk memaklumkan kebakaran itu.

“Dia berlari memaklumkan rumah sedang terbakar. Semua barangan berharga dan peribadi gagal diselamatkan termasuk dua motosikal Honda EX5 dan wang tunai RM20,000 yang dikumpul sejak 10 tahun berniaga,” katanya. – K! ONLINE


Polis terus kesan, jamin temukan Indira Gandhi dan anak
Oleh KOSMO!

11 September 2020, 3:02 pm
Oleh ASLIZA MUSA
IPOH – Polis Diraja Malaysia (PDRM) tidak pernah berdiam diri mahupun menghentikan usaha mengesan lokasi bekas suami dan anak perempuan bongsu M. Indira Ghandi yang dikatakan berada di luar negara.
Ketua Polis Negara, Tan Sri Abdul Hamid Bador sebaliknya memberi jaminan yang usaha berterusan dilakukan pihaknya dalam mencari jalan penyelesaian sewajarnya bagi mempertemukan Indira Gandhi dengan Prasana Diksa.
Katanya, ini termasuk menubuhkan pasukan yang diketuai pegawai kanan polis untuk berunding dan memujuk bekas suami Indira Gandhi, Muhammad Riduan Abdullah.
“Walaupun tidak dapat bertemu secara bersemuka (dengan Muhammad Riduan) tetapi kita menggunakan perantara, ada komunikasi (antara mereka). Isu ini begitu sensitif dan kita mesti menghormati privasi keluarga terutama anak itu sendiri.
“Oleh sebab itu daripada mula lagi kita mengambil tindakan di bawah radar, tidak mahu bising-bising atau ada unsur politik mahupun pihak berkepentingan untuk masuk campur,” katanya.

Beliau berkata demikian pada sidang akhbar selepas Majlis Penyampaian Sijil Pengiktirafan Pangkalan Latihan Pasukan Gerakan Udara (PLPGU) sebagai Approved Training Organisation-Flight Training Organisation (ATO-FTO) dan Approved Training Organisation-Type Rating Training Organisation (ATO-TRTO) oleh Pihak Berkuasa Penerbangan Awam Malaysia (CAAM).
Sijil pengiktirafan itu disampaikan oleh Pengerusi CAAM, Tan Sri Mohd. Khairul Adib Abd. Rahman di Auditorium PLPGU di sini hari ini.
Menurut Abdul Hamid, pada peringkat awal perundingan bersama Muhammad Riduan, berjalan lancar namun terganggu dengan beberapa isu yang timbul termasuk laporan akhbar.
“Saya mahu dedahkan bahawa pada satu masa rundingan itu sangat positif tetapi apabila ada berita tidak baik disiarkan dan ada pula komen-komen negatif daripada pelbagai pihak, maka dia menarik diri daripada memberi kerjasama.
“Daripada awal lagi saya katakan, benarkan kami untuk lakukan tugas. Saya berjanji akan selesaikan dengan teliti dan bukan hanya cakap-cakap kosong,” ujarnya.
Tambah beliau, pihaknya memahami beban psikologi yang ditanggung Indira Gandhi dan bekas suami serta anak-anak mereka dan akan membawa Muhammad Riduan dan anak perempuannya itu pulang ke negara ini mengikut perintah mahkamah.
Pada tahun 2009, Muhammad Riduan atau K. Pathmanathan membawa Prasana yang berusia 11 bulan dan menukarkan agama dua lagi anaknya, Tevin Darsiny, 12, dan Karan Dinish, 11, kepada Islam tanpa pengetahuan Indira Gandhi.
Bagaimanapun pada Januari 2018, Mahkamah Persekutuan memutuskan penukaran agama tiga anak Indira Gandhi itu terbatal dan tidak sah di sisi undang-undang. – K! ONLINE


Golongan muda diseru daftar i-Saraan
Oleh KOSMO!

11 September 2020, 3:36 pm
Oleh SYED AHMAD ZULKARNAIN SYED ALI
SEREMBAN – Golongan muda terutama yang terbabit dalam sektor gig ekonomi digesa mendaftar dalam program i-Saraan bagi membuat simpanan dalam Kumpulan Wang Simpanan Pekerja (KWSP) demi masa depan mereka.
Timbalan Menteri Kewangan II, Mohd. Shahar Abdullah berkata, ketika ini sambutan terhadap program itu tidak memberangsangkan apabila hanya 255,000 sahaja yang mendaftar daripada 2.7 juta rakyat yang bekerja sendiri.
Katanya, lebih mengecewakan daripada 255,000 yang mendaftar itu hanya 18 peratus sahaja yang mencarum secara konsisten pada setiap bulan.
“Kerajaan berharap rakyat terutama anak muda dalam sektor gig ekonomi yang memuncak ketika wabak Covid-19 harus menggunakan ruang dan peluang yang disediakan untuk mendaftar program ini.
“Gig ekonomi ini adalah satu industri yang sangat membesar dan melibatkan ramai anak-anak muda dan kerajaan sudah peruntukan di bawah Pelan Jana Semula Ekonomi Negara (PENJANA) hampir RM50 juta untuk i-Saraan,” katanya.

Beliau berkata demikian dalam sidang akhbar selepas program Jelajah Kosultasi Bajet 2021 di bangunan KWSP Negeri Sembilan di sini hari ini.
Tambahnya, program i-Saraan ini adalah inisiatif PENJANA yang menyasarkan sektor gig ekonomi iaitu kumpulan yang tiada pendapatan bulanan seperti peniaga, pemandu teksi dan e-hailing.
Katanya, mereka yang mendaftar dan mencarum melalui program itu akan mendapat menfaat sama seperti pekerja formal yang menyimpan di KWSP.
“Kerajaan berharap golongan ini dapat untuk mendaftar dan mencarum sekurang-kurangnya RM1 sebulan serta maksimum RM60,000 sebulan.
“Tujuan kerajaan mengwujudkan program ini untuk menyediakan skim perlindungan sosial kepada rakyat yang tidak berpendapatan tetap yang kita lihat terkeluar daripada jaringan keselamatan ini,” jelasnya. – K! ONLINE


162 bubu naga dirampas di perairan Manjung
Oleh KOSMO!

11 September 2020, 3:05 pm
Oleh SHAMSUL KAMAL AMARUDIN
LUMUT – Sebanyak 162 unit peralatan bubu naga bernilai RM16,200 dirampas Jabatan Perikanan Perak dalam operasi di sekitar perairan daerah Manjung semalam.
Ketua Pangkalan Utama Cawangan Perlindungan Sumber (CPS) Kampung Acheh, Mansor Yob berkata, operasi dilakukan di perairan Tanjung Hantu dan Pulau Talang, Segari dekat sini bermula 7 September lalu hingga semalam.
Katanya, operasi itu dilakukan selepas menerima aduan nelayan yang memberitahu aktiviti menangkap ikan menggunakan peralatan bubu naga yang diharamkan itu masih aktif berlaku di perairan tersebut.
“Operasi empat hari itu menemui 162 unit bubu naga yang setiap satu berukuran enam meter dipercayai baru dipasang di sekitar perairan tersebut oleh individu yang belum dikenal pasti,” katanya ketika dihubungi di sini hari ini.
Mansor berkata, semua bubu naga itu dibawa ke Jeti Perikanan Kampung Acheh, Sitiawan untuk tindakan lanjut.

Beliau berkata, kes itu disiasat mengikut Seksyen 11(3)(c) Akta Perikanan 1985 dan pihaknya masih menyiasat pihak bertanggungjawab memasang peralatan menangkap ikan itu.
Katanya, sepanjang tahun ini, CPS Kampung Acheh sudah merampas 1,389 unit bubu naga bernilai RM111,120 dengan sebahagian besar peralatan tersebut banyak digunakan di perairan Pantai Remis dekat sini. – K! ONLINE


Lelaki khayal dadah pukul ibu bapa dengan kayu
Oleh MOHD SYALMIZI HAMID

11 September 2020, 2:58 pm
SEBERANG PERAI – Seorang penagih dadah yang sedang khayal tergamak memukul ibu bapa dan adiknya dengan sebatang kayu kerana berang akibat ditegur dalam kejadian di sebuah rumah di Kampung Ara Kuda, Tasek Gelugor di sini awal pagi tadi.
Dalam kejadian kira-kira pukul 2.30 pagi itu, bapa suspek berusia 70 tahun dan ibunya berusia 68 tahun serta adik perempuan berusia 23 tahun mengalami kecederaan dan dirawat di Hospital Kelapa Batas di sini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian berlaku selepas bapanya menegur lelaki berusia 37 tahun itu kerana membuat bising di dalam rumah ketika keluarganya sedang tidur.
“Suspek yang dipercayai khayal dadah naik berang sebelum berlaku pertengkaran dengan bapanya dan dia mengetuk dinding rumah dengan sebatang kayu.
“Suspek telah memukul kepala bapanya dengan kayu tersebut selain ibu dan adiknya yang cuba leraikan pergaduhan turut dipukul,” katanya kepada pemberita hari ini.
Beliau berkata, akibat kejadian itu, bapa suspek mengalami luka pada sebelah kiri kepala, ibunya luka pada atas kepala serta adiknya mengalami lebam pada belakang badan, bahu dan tangan.

Sementara itu, Noorzainy berkata, suspek bagaimanapun telah melarikan diri sejurus kejadian.
“Siasatan di tempat kejadian tidak menemui kayu tersebut dan usaha mengesannya sedang dilakukan,” katanya.
Kes itu disiasat mengikut Seksyen 324 Kanun Keseksaan. – K! ONLINE


Patuhi garis panduan pencegahan Covid-19 sepanjang PRN Sabah
Oleh LUQMAN RIDHWAN MOHAMED NOR

11 September 2020, 2:42 pm
Oleh MOHD. HUSNI MOHD. NOOR
PUTRAJAYA – Suruhanjaya Pilihan Raya (SPR) mengingatkan semua pihak supaya mematuhi Garis Panduan Pencegahan Covid-19 sepanjang pelaksanaan Pilihan Raya Umum (PRU) Dewan Undangan Negeri (DUN) Sabah ke-16.
Setiausahanya, Ikmalrudin Ishak berkata, garis panduan itu adalah selaras dengan tempoh Perintah Kawalan Pergerakan (PKP) yang sedang berkuat kuasa.
Beliau berkata, garis panduan ini akan dilaksanakan dengan ketat di semua proses pilihan raya iaitu taklimat petugas, penamaan calon, proses cetakan dan semakan kertas undi, pengeluaran dan pengiraan undi pos, semakan isi peti undi, sepanjang tempoh berkempen, hari mengundi dan penjumlahan rasmi undi.
“Perkara utama yang diketengahkan adalah pematuhan kepada penjarakan fizikal, pemakaian pelitup separuh muka, penggunaan pensanitasi tangan, proses saringan suhu badan dan merekodkan kehadiran bagi semua aktiviti serta proses yang berkaitan dengan pilihan raya.
“Proses penyerahan borang Kertas Penamaan akan berlangsung seperti mana proses penamaan calon sebelum ini namun semua calon tidak lagi dibenarkan berarak bersama para penyokong masing-masing atau mengadakan sebarang aktiviti berkumpulan.

“Hanya calon, seorang pencadang calon dan seorang penyokong calon sahaja dibenarkan memasuki pusat penamaan calon,” katanya dalam kenyataan di sini hari ini. – K! ONLINE


Peniaga kuih peneram maut terjatuh ke dalam longkang
Oleh MUHAMAD TARMIZE MOHD NOR

11 September 2020, 3:11 pm
IPOH – Seorang peniaga pasar malam meninggal dunia selepas dia terjatuh ke dalam longkang di tapak pasar malam Taman Silibin berhampiran RHB Bank di sini semalam.
Dalam kejadian kira-kira pada pukul 6.30 petang itu, mangsa, Muhamad Jamil Samsudin, 54, ditemui orang awam di dalam longkang tersebut sebelum disahkan meninggal dunia oleh pasukan perubatan.
Ketua Polis Daerah Ipoh, Asisten Komisioner A. Asmadi Abdul Aziz berkata, pihaknya menerima maklumat berkaitan penemuan mayat mangsa tersebut pada pukul 6.45 petang.
“Mangsa ditemui peniaga pasar malam lain yang baru datang untuk membuka gerai perniagaannya sebelum memaklumkan kejadian tersebut kepada polis.
“Menurut isteri mangsa, dia dan suaminya serta seorang lagi anak lelaki mereka datang untuk menjalankan perniagaan kuih peneram di kawasan tersebut dan dia tidak menyedari suaminya terjatuh ke dalam longkang berhampiran,” katanya ketika dihubungi hari ini.
Tambah A. Asmadi, isteri mangsa hanya penemuan mayat tersebut kira-kira 50 meter dari lokasi gerainya apabila dimaklumkan peniaga pasar malam yang lain.

Katanya, isterinya juga memaklumkan bahawa mangsa tidak mempunyai apa-apa penyakit sebelum ini.
“Siasatan mendapati tiada unsur jenayah di dalam kejadian tersebut dan mangsa dibawa ke Hospital Raja Permaisuri Bainun untuk proses bedah siasat,” katanya. – K! ONLINE


Dadah lebih RM200,000 dirampas di KLIA2
Oleh KOSMO!

11 September 2020, 2:52 pm
Oleh NUR SHARIEZA ISMAIL
SEPANG – Kegiatan dua lelaki yang dipercayai mula berjinak-jinak mengedar dadah menjerat diri apabila ditahan polis di balai perlepasan Lapangan Terbang Antarabangsa Kuala Lumpur 2 (KLIA2) semalam.
Kedua-dua suspek lelaki Cina yang berusia 24 dan 28 tahun itu ditahan secara berasingan bersama 5.24 kilogram (kg) dadah disyaki jenis ketamin dan syabu dengan nilai keseluruhan RM204, 200.
Ketua Polis Daerah KLIA, Asisten Komisioner Imran Abd Rahman berkata, kedua-dua tangkapan daripada sindiket sama dan suspek didapati baharu aktif sebulan melakukan kegiatan penyeludupan dadah dipercayai untuk diedarkan ke Miri, Sarawak.
“Suspek pertama yang berusia 24 tahun ditahan pada pukul 10.15 pagi. Hasil pemeriksaan ke atas bagasi tangan yang dibawa menemukan satu bungkusan teh cina Tie Guan Yin mengandungi kira-kira 1.040 kg dadah jenis ketamin.
“Anggaran nilai rampasan dadah adalah sebanyak RM57,200. Selain itu, polis turut merampas RM9,000 daripada suspek dipercayai hasil upah yang diterima,” katanya pada sidang akhbar di KLIA di sini hari ini.

Sementara itu, beliau berkata, tangkapan pertama itu kemudian membawa kepada tangkapan kedua ke atas bagasi milik suspek berusia 28 tahun yang telah didaftar masuk pada pukul 12 tengahari.
“Hasil pemeriksaan, polis telah menemui dan berjaya merampas empat bungkusan teh cina Jin Xuan Tea yang mengandungi kira-kira 4.2 kg dadah jenis syabu dengan nilai rampasan sebanyak RM147, 000. – K! ONLINE


Guan Eng mengaku tidak bersalah lupus dua tanah kerajaan negeri
Oleh MOHD SYALMIZI HAMID

11 September 2020, 11:49 am
SEBERANG PERAI – Bekas Menteri Kewangan, Lim Guan Eng mengaku tidak bersalah di Mahkamah Sesyen Butterworth di sini hari ini atas dua pertuduhan melupuskan tanah kerajaan negeri Pulau Pinang pada 2015 dan 2017.
Guan Eng, 60, membuat pengakuan itu selepas kedua-dua pertuduhan dibacakan terhadapnya di hadapan Hakim Ahmad Azhari Abdul Hamid.
Mengikut pertuduhan pertama, beliau didakwa telah menyebabkan Pendaftar Hakmilik Tanah Pulau Pinang melupuskan harta kerajaan negeri Pulau Pinang iaitu Lot Tanah No. H.S.(D) 18801, No. PT Lot 702 Seksyen 1, Bandar Tanjong Pinang, Daerah Timur Laut bernilai RM135,086,094 kepada syarikat Ewein Zenith Sdn. Bhd.
Setiausaha Agung DAP itu didakwa melakukan kesalahan tersebut di Pejabat Tanah dan Galian Negeri Pulau Pinang, Tingkat 21, Komtar di George Town dekat sini pada 17 Februari 2015.
Mengikut pertuduhan kedua, beliau didakwa melakukan kesalahan sama melibatkan Lot Tanah No. H.S.(D) 19318, No. PT Lot 10012 Seksyen 1, Bandar Tanjong Pinang bernilai RM73,668,986 kepada syarikat Zenith Urban Development Sdn. Bhd di lokasi sama pada 22 Mac 2017.
Bekas Ketua Menteri Pulau Pinang itu didakwa mengikut Seksyen 403 Kanun Keseksaan [Akta 574] bagi kedua-dua pertuduhan.

Jika sabit kesalahan beliau boleh dihukum penjara di antara enam bulan sehingga lima tahun, dengan sebatan dan denda.
Kes dikendalikan Timbalan Pendakwa Raya, Wan Shaharudin Wan Ladin, R. Francine Cheryl dan S. Selvaranjini, manakala Guan Eng diwakili barisan peguam yang diketuai Gobind Singh Deo.
Mahkamah membenarkan Ahli Parlimen Bagan itu diikat jamin sebanyak RM1 juta bagi kedua-dua pertuduhan beserta seorang penjamin.
Kes itu akan disebut semula pada 12 Oktober depan di Mahkamah Sesyen Kuala Lumpur.
Pada 10 Ogos lalu, Guan Eng mengaku tidak bersalah di mahkamah sama atas pertuduhan menggunakan kedudukannya sebagai Ketua Menteri Pulau Pinang untuk suapan sebanyak RM3.3 juta dengan membantu syarikat milik Datuk Zarul Ahmad Mohd. Zulkifli untuk melaksanakan Projek Pembinaan Jalan-jalan Utama dan Terowong di Pulau Pinang bernilai RM6,341,383,702.
Sehari kemudian, beliau sekali lagi mengaku tidak bersalah di mahkamah itu selepas dituduh menggunakan kedudukan tersebut dan sebagai Pengerusi Lembaga Tawaran Perbadanan Pembangunan Pulau Pinang untuk mendapat suapan kepada isterinya, Betty Chew Gek Cheng sebanyak RM372,009 daripada sebuah syarikat. – K! ONLINE


Kia Seltos serba baharu dibuka untuk tempahan
Oleh LUQMAN RIDHWAN MOHAMED NOR

11 September 2020, 12:05 pm
KUALA LUMPUR – Pengedar rasmi kenderaan Kia, Naza Kia Malaysia kini membuka tempahan bagi Kia Seltos serba baharu di bilik pameran terpilih.
Naza Kia Malaysia dalam satu kenyataan berkata, jentera itu didatangkan dalam dua varian iaitu EX dan GT Line, dengan kedua-dua model tersebut boleh didapati dalam warna Glacier White Pearl (putih) dan Gravity Grey (kelabu).
Katanya, trim varian EX juga didatangkan dengan warna Intense Red (merah) manakala Intelligency Blue (biru) eksklusif bagi trim GT Line.
“Orang ramai yang ingin mendapatkan melihat dan maklumat lanjut mengenai kenderaan utiliti sukan (SUV) itu selain produk lain ditawarkan boleh mengunjungi bilik pameran terpilih kami di seluruh negara sebagaimana tertera di laman web https://bit.ly/3igB8RJ.
“Kedua-dua varian didatangkan dengan jaminan lima tahun oleh pengilang. Dapatkan maklumat terkini mengenai tarikh pelancaran Kia Seltos serba baharu di laman Facebook Kia Malaysia https://www.facebook.com/kiamalaysia/,” katanya dalam satu kenyataan di sini hari ini. – K! ONLINE


Penganggur didakwa bunuh bekas sami
Oleh MUHAMAD TARMIZE MOHD NOR

11 September 2020, 10:46 am
KAMPAR – Seorang penganggur dihadapkan ke Mahkamah Majistret di sini hari ini atas pertuduhan membunuh seorang lelaki yang merupakan bekas sami pertengahan bulan lalu.
Tertuduh, R. Gunaselvam, 30, hanya mengangguk faham selepas pertuduhan terhadapnya dibacakan di hadapan Majistret Nur Faizah Muhamad Saleh.
Bagaimanapun tiada sebarang pengakuan direkodkan daripada tertuduh.
Mengikut pertuduhan, Gunaselvam didakwa membunuh dengan menyebabkan kematian bekas sami, K. Chalappan, 54, di sebuah rumah di Jalan Kampung Batu Puteh di sini antara pukul 7 malam hingga 11.30 malam 20 Ogos lalu.
Tertuduh didakwa melakukan kesalahan mengikut Seksyen 302 Kanun Keseksaan yang boleh dihukum mati jika sabit kesalahan.
Pendakwaan dikendalikan Timbalan Pendakwa Raya, Siti Norashikin Hassanor manakala tertuduh tidak diwakili peguam bela.

Nur Faizah kemudian menetapkan 13 November depan sebagai tarikh sebutan semula kes.
Kosmo! hari ini melaporkan perselisihan faham dipercayai menjadi punca pergaduhan dua lelaki yang menyebabkan kematian seorang daripada mereka dalam kejadian di Kampung Batu Putih di sini, 28 Ogos lalu.
Mangsa yang merupakan seorang lelaki berusia 54 tahun itu mengalami kecederaan parah setelah dipijak beberapa kali di kepala dan leher sebelum dikejarkan ke Hospital Raja Permaisuri Bainun (HRPB) di Ipoh.
Bagaimanapun mangsa menghembuskan nafas terakhirnya ketika dirawat pada 1 September lalu. – K! ONLINE


PGA rampas senjata api, peluru dan daun ketum
Oleh KOSMO!

11 September 2020, 10:28 am
Oleh ROHANA MOHD. NAWI
KOTA BHARU – Pasukan Gerakan Am (PGA) Batalion 8 merampas selaras senapang kayu buatan sendiri bersama sebutir peluru hidup dan 70 kilogram daun ketum dalam serbuan di sebuah rumah di Kampung Jedok, Tanah Merah, petang semalam.
Dalam serbuan kira-kira pukul 6.30 petang itu, seorang lelaki yang menyedari kehadiran polis berjaya melarikan diri ke kawasan semak bagi mengelak ditahan.
Pegawai Pemerintah Batalion 8 PGA, Suprintendan Muhammad Shamsuddin berkata, ketika pasukan polis tiba di rumah, lelaki terbabit sedang berdiri di hadapan pintu rumahnya.
Katanya, hasil pemeriksaan di dalam sebuah bilik rumah tersebut, pihaknya menemui selaras senapang kayu buatan sendiri, sebutir peluru hidup jenis Rifle bersaiz 0.22 milimeter dan 70 kilogram daun ketum bernilai RM2,610.
Beliau berkata, kesemua barang kes yang dirampas sebelum diserahkan ke Ibupejabat Polis Daerah (IPD) Tanah Merah untuk tindakan lanjut.

“Siasatan akan dilakukan mengikut Seksyen 8(a) Akta Senjatapi 1960 dan Seksyen 30(3) Akta Racun 1952,” katanya ketika dihubungi Kosmo! di sini hari ini.
Dalam perkembangan lain, Muhammad berkata, sepanjang penugasan pasukannya bermula 16 Ogos lalu hingga semalam, pihaknya merampas pelbagai barangan bernilai RM35,800,763.
Katanya, Selain barangan, PGA Batalion 8 turut menahan 58 individu termasuk tiga perempuan kerana terlibat dengan kegiatan penyeludupan di sempadan negeri ini.
Menurut Muhammad, pihaknya juga merampas 51 kenderaan pelbagai jenis yang digunakan oleh penyeludup untuk membawa barangan seludup. – K! ONLINE


7 SJR, tiga laluan ditutup PKPD Kota Setar
Oleh NORLIDA AKMAR IDROS

11 September 2020, 11:19 am
ALOR SETAR – Polis melakukan tujuh sekatan jalan raya (SJR) dan menutup tiga laluan dalam kawasan Perintah Kawalan Pergerakan Diperketatkan (PKPD) Secara Pentadbiran di daerah ini susulan wabak Covid-19 bagi Kluster Sungai dan Telaga mulai pukul 12.01 tengah malam tadi.
Timbalan Ketua Polis Daerah Kota Setar, Superintendan Mohd. Redzuan Salleh berkata, tujuh SJR terlibat adalah di hadapan Balai Polis Kepala Batas, hadapan Balai Polis Alor Janggus, Plaza Tol Alor Setar Utara, Plaza Tol Alor Setar Selatan dan Jalan Hutan Kampung.
“Dua lagi SJR dilakukan di Jalan Batas Paip, Kuala Kedah dan hadapan Restoran Haji Ramli di Simpang Empat,” katanya ketika ditemui di Balai Polis Kepala Batas malam tadi.
Kata beliau, sebanyak tiga laluan ditutup iaitu jalan utama dari Jitra menghala Lebuhraya Darulaman di Kepala Batas serta laluan masuk Plaza Tol Alor Setar (Utara) dan laluan keluar di Plaza Tol Alor Setar (Selatan).
“Semua SJR dan penutupan jalan adalah melibatkan sempadan 28 mukim di Kota Setar yang dikenakan PKPD,” ujarnya.
Menurut Mohd. Redzuan, sebanyak 21 pasukan pemantau akan melakukan rondaan di kawasan perintah kawalan pergerakan itu bagi memastikan semua penduduk mematuhi prosedur operasi standard (SOP) ditetapkan.

“Kira-kira 350 petugas termasuk anggota tentera terlibat dalam penugasan sepanjang PKPD setakat ini,” jelasnya.
Beliau berkata, pihaknya juga akan memastikan tiada penduduk yang cuba mengambil kesempatan dengan keluar dari kawasan PKPD menggunakan lorong tikus.
Pada masa sama, kata beliau, penduduk diminta membuat permohonan dengan balai polis berhampiran jika memerlukan mereka keluar atau masuk ke kawasan PKPD atas alasan kukuh.
“Perkhidmatan perlu termasuk perkhidmatan penghantaran juga perlu mendapatkan kebenaran pihak polis terlebih dahulu sepanjang tempoh PKPD ini,” tambahnya. – K! ONLINE


Keldai akaun didakwa 22 pertuduhan
Oleh MOHD YUNUS YAKKUB

11 September 2020, 12:10 pm
SHAH ALAM – Seorang pencuci kereta didakwa di Mahkamah Sesyen di sini hari ini atas 22 pertuduhan membenarkan individu tidak dikenali menggunakan akaun bank miliknya dua tahun lalu.
Tertuduh, Lee Soon Chiang, 27, bagaimanapun mengaku tidak bersalah selepas kesemua pertuduhan dibacakan di hadapan Hakim Fathiyah Idris.
Mengikut kesemua pertuduhan, dia didakwa dengan curangnya secara tidak jujur menyembunyikan harta milik seorang wanita warga emas dengan jumlah keseluruhan RM200,000 melalui akaun bank miliknya.
Kesalahan itu dilakukan di sebuah bank di Seksyen 31, Kota Kemuning di sini pada 23 dan 25 Julai 2018.
Sekiranya disabitkan kesalahan boleh dihukum penjara sehingga lima tahun, denda atau kedua-duanya bagi setiap pertuduhan tersebut mengikut Seksyen 424 Kanun Keseksaan.
Pendakwaan dikendalikan Timbalan Pendakwa Raya Nurbaizura Mohd. Saubian kemudiannya menawarkan jaminan RM100,000 bagi kesemua pertuduhan tersebut bersama seorang penjamin selain pasport antarabangsa diserahkan kepada mahkamah dan perlu melaporkan diri setiap bulan di balai polis berhampiran.

Soon Chiang yang tidak diwakili peguam kemudiannya memohon ikat jamin dikurangkan atas alasan perlu menanggung perubatan dan menjaga ayahnya yang mempunyai penyakit angin ahmar selain tiga beradiknya yang lain.
“Saya tidak bawa duit sebanyak itu (RM100,000) untuk dijamin dan mohon kurangkan wang ikat jamin,” katanya.
Mahkamah kemudiannya menetapkan jaminan RM80,000 bagi semua pertuduhan dengan seorang penjamin yang sihat serta membenarkan syarat tambahan dikemukakan pihak pendakwaan.
Difahamkan, tertuduh membenarkan akaun banknya disewa secara bulanan sebanyak RM450 oleh sindiket Macau Scam dengan mangsa adalah seorang suri rumah. – K! ONLINE


Pengawal keselamatan maut motosikal bertembung
Oleh KOSMO!

11 September 2020, 11:18 am
Oleh ROHANA MOHD. NAWI
KOTA BHARU – Seorang pengawal keselamatan yang tidak memakai topi keledar dan tidak memasang lampu maut selepas motosikal yang ditunggangnya bertembung dengan motosikal lain di Jalan Kampung Seribong di sini malam tadi.
Dalam kejadian kira-kira pukul 11 malam itu, mangsa, Mohd. Razali Abdullah, 49, yang menunggang motosikal jenis Honda EX5 meninggal dunia di lokasi kejadian selepas mengalami kecederaan parah di kepala dan muka.
Seorang lagi penunggang motosikal jenis Modenas MR1 yang berusia 24 tahun mengalami kecederaan dan kini dirawat di zon kuning Hospital Universiti Sains Malaysia (HUSM) dekat sini.
Ketua Polis Daerah Kota Bharu, Asisten Komisioner Abdul Rahim Daud berkata, kejadian berlaku ketika mangsa yang menunggang tanpa memakai topi keledar dari arah simpang tiga Kampung Pauh Butut ke Kampung Seribong.
Katanya, sebaik tiba di tempat kejadian motosikal yang datang dari arah bertentangan dikatakan gagal mengawal motosikalnya lalu bertembung dengan mangsa.

“Mangsa yang menunggang motosikal tanpa memasang lampu itu terjatuh dan mengalami kecederaan teruk di kepala dan muka,” katanya ketika dihubungi Kosmo! sebentar tadi.
Abdul Rahim berkata, mangsa yang berasal dari Kampung Pulau Semut Pendek di sini dihantar ke HUSM untuk bedah siasat.
Beliau berkata, siasatan mendapati punca kemalangan dipercayai daripada kedua-dua buah motosikal itu bertembung antara satu sama lain.
Kes disiasat mengikut Seksyen 41(1) Akta Pengangkutan Jalan 1987.
Sementara itu, seorang penduduk , Sabri Zakaria, 60, berkata, beliau menyedari kejadian itu sebaik keluar dari rumah untuk kedai kopi berdekatan rumahnya.
Menurut Sabri, dia difahamkan mangsa baru selesai menampal motosikal penduduk yang pancit di kampungnya. – K! ONLINE


Anjing gigit tangan bayi sampai putus
Oleh KOSMO!

11 September 2020, 1:38 pm
Oleh RIZANIZAM ABDUL HAMID

MELAKA – Seorang bayi perempuan berusia tujuh hari putus tangan kanan selepas digigit anjing peliharaan ahli keluarganya sendiri di Bachang di sini.
Ketua Jabatan Siasatan Jenayah (JSJ) Melaka, Asisten Komisioner Mohd Nor Yhazid Idris berkata, kejadian berlaku kira-kira pukul 8.30 pagi 8 September lalu ketika bayi tersebut berada di rumah makciknya.


Polis serbu bangsal proses air ketum dalam hutan
11 September 2020, 10:33 am
KUALA LUMPUR – Kegiatan sekumpulan lelaki mendirikan bangsal haram dalam hutan bagi memproses air ketum berjaya dibongkarkan polis dalam satu serbuan di Kampung Padang Balang, Setapak di sini malam tadi.
Serbuan Ops Rintis berakhir pukul 1 pagi itu turut membawa kepada penangkapan sembilan lelaki berusia 35 hingga 56 tahun yang sedang leka menghisap dadah selain memproses air ketum tersebut.
Ketua Polis Daerah Wangsa Maju, Superintendan Rajab Ahad Ismail berkata, hasil siasatan mendapati suspek terlibat dalam kegiatan memproses dan menjual air ketum sejak Mac lalu semasa Perintah Kawalan Pergerakan (PKP) dilaksanakan.
Katanya, sebotol air ketum itu dijual dengan harga RM20 di sekitar kawasan Padang Balang dan Gombak.
“Dalam serbuan itu, kita merampas 704 botol air ketum yang disimpan dalam bekas sejuk beku yang dianggarkan bernilai RM14,080.
“Selain itu, daun ketum seberat 30 kilogram serta peralatan yang digunakan untuk memprosesnya turut dirampas,” katanya ketika ditemui di lokasi serbuan malam tadi.

Turut ditemui dadah jenis ganja seberat 5.7 gram yang dipercayai untuk kegunaan suspek di bangsal tersebut.
Menurutnya lagi, kejayaan itu merupakan serbuan dan rampasan terbesar membabitkan kegiatan pengedaran air ketum bagi daerah Wangsa Maju.
“Kita dapati air ketum kini menjadi alternatif kepada penagih dan kita akan memastikan kegiatan sebegini dibanteras,” ujarnya. – K! ONLINE


Ajal tiba ketika pulang kerja
Oleh LUQMAN RIDHWAN MOHAMED NOR

11 September 2020, 10:37 am
Oleh KHAIRUL MOHD. ALI
JOHOR BAHRU – Seorang lelaki ditemui maut selepas kenderaan dipandunya hilang kawalan dan merempuh pembahagi jalan di Jalan Pantai, Kampung Bakar Batu di sini malam semalam.
Mangsa, Omar Moidony, 52, dilaporkan dalam perjalanan pulang ke kediamannya di Taman Pasir Putih, Pasir Gudang selepas bekerja di Taman Gembira di sini.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, kemalangan itu dilaporkan berlaku pada pukul 8.15 malam.
“Ketika ditemui selepas kemalangan tersebut, mangsa dalam keadaan tidak sedarkan diri dan kenderaan terkunci daripada dalam.
“Mangsa yang berjaya dikeluarkan dengan bantuan anggota bomba kemudian disahkan sudah meninggal dunia semasa pemeriksaan dibuat,” katanya dalam satu kenyataan di sini hari ini.

Tambah beliau, mangsa dilaporkan tidak mengalami sebarang kecederaan manakala kes dilaporkan sebagai mati mengejut.
Sementara itu, Pegawai Operasi dari Balai Bomba dan Penyelamat Larkin, Pegawai Bomba Kanan II Mohamad Nazaruddin Ahmad Zainuddin berkata, isteri mangsa memaklumkan mangsa baharu mendapatkan rawatan di hospital berhubung komplikasi jantung sebelum itu.
“Ketika tiba di lokasi kejadian, enjin kenderaan didapati masih hidup manakala kaki mangsa dalam keadaan memijak pedal minyak.
“Bomba bertindak memecahkan cermin tingkap bahagian belakang kenderaan itu untuk mengeluarkan mangsa,” tambahnya.-K! ONLINE


Bapa maut dipukul anak dengan botol
Oleh MUHAMAD TARMIZE MOHD NOR

12 September 2020, 11:06 pm
IPOH – Seorang bapa maut dengan kesan kecederaan di muka, leher dan kepala dipercayai dipukul anak lelakinya dengan menggunakan botol dalam kejadian di sebuah kedai runcit bersebelahan Pasar Gunung Rapat di sini hari ini.
Dalam kejadian kira-kira 7 malam itu, mangsa, Pang Ket Tai, 75, yang merupakan peniaga kedai runcit itu ditemui meninggal dunia dalam keadaan terbaring dan berlumuran darah di ruang stor kedai tersebut.
 Mayat mangsa diusung anggota polis dalam kejadian sebentar tadi.
Timbalan Ketua Polis Daerah Ipoh, Superintendan Mohamad Nordin Abdullah berkata, pihaknya terus bergegas ke lokasi kejadian selepas menerima maklumat mengenai pergaduhan dua lelaki berkenaan.
“Tiba di lokasi, polis menemui mangsa dalam keadaan terbaring dengan kesan luka di kepala, muka dan leher dipercayai dipukul anaknya yang berusia 49 tahun dengan menggunakan botol.
“Anak mangsa yang dipercayai suspek dalam kejadian itu juga masih ada di sisi bapanya itu dan dia terus ditahan untuk siasatan lanjut,” katanya ketika ditemui pemberita di lokasi kejadian sebentar tadi.
Tambah Mohamad Nordin, semakan lanjut mendapati suspek tidak mempunyai rekod jenayah lampau namun mempunyai rekod rawatan penyakit mental sejak 20 tahun lalu.

Katanya, mayat mangsa seterusnya dibawa ke Hospital Raja Permaisuri Bainun untuk proses bedah siasat.
“Ketika kejadian tiada ahli keluarga lain di dalam rumah tersebut dan motif pembunuhan dipercayai pergaduhan antara mereka. Suspek dikatakan sering dimarahi mangsa kerana tidak mendengar kata-kata bapanya itu.
“Kes disiasat mengikut Seksyen 302 Kanun Keseksaan,” katanya. – K! ONLINE


6,012 kematian akibat Covid-19 hari ini
Oleh KOSMO!

12 September 2020, 9:21 pm
PARIS – Virus Covid-19 membunuh sekurang-kurangnya 916,372 orang sejak pandemik tersebut muncul di China pada Disember 2019, demikian menurut angka daripada sumber-sumber rasmi yang dikumpulkan agensi berita AFP hari ini.
Sekurang-kurangnya 28,534,330 kes Covid-19 telah direkodkan, manakala daripada jumlah tersebut, sekurang-kurangnya 19,016,500 pesakit sembuh.
Angka itu yang dikumpulkan menggunakan statistik pihak-pihak berkuasa dan maklumat daripada Pertubuhan Kesihatan Sedunia (WHO), dipercayai merangkumi sebahagian sahaja daripada jumlah jangkitan sebenar.
Ini kerana banyak negara hanya melakukan ujian saringan terhadap pesakit yang menunjukkan simptom dan kes Covid-19 serius.
Semalam (Jumaat) sejumlah 6,012 kematian baharu dan 316, 377 kes baharu koronavirus di rekodkan di seluruh dunia. Negara mencatatkan kematian baharu paling besar ialah Amerika Syarikat (AS) dengan 1,289 kematian diikuti India (1,201) dan Brazil (874).
AS kekal negara paling teruk terjejas dengan 193,016 kematian daripada 6,445, 800 kes, manakala sekurang-kurangnya 2,417,878 orang diisytihar sembuh.

Selepas AS, kelompok negara paling teruk terjejas adalah Brazil dengan 130,396 kematian daripada 4,282,164 kes diikuti oleh India (77,472 kematian 4,659,984 kes), Mexico (70,183 kematian, 658,299 kes) dan Britain (41,614 kematian, 361,677 kes).
Sementara itu, China tidak termasuk Hong Kong dan Macau, telah mengisytiharkan 85,174 kes Covid-19 setakat ini termasuk 4,634 kematian dan 80,386 kes sembuh. – AFP


NHDP pastikan tiada bakat hoki tersisih
Oleh MUHAMMAD ZUHAILY BADLISHAH

12 September 2020, 8:29 pm
KUALA LUMPUR – Konfederasi Hoki Malaysia (MHC) memandang serius aspek pembangunan peringkat akar umbi apabila bakal melancarkan Program Pembangunan Hoki Negara (NHDP) pada 1 Oktober depan.
Program anjuran bersama Kementerian Belia dan Sukan, Majlis Sukan Negara, Kementerian Pendidikan Malaysia, Persatuan Hoki Negeri dan Jabatan Pendidikan Negeri itu bakal memberi fokus sepenuhnya kepada pemain-pemain dari usia bawah 12 hingga 16 tahun.
Timbalan Presiden yang juga Pengerusi Jawatankuasa Pembangunan MHC, Prof. Datuk Dr. S. Shamala berkata, pihaknya akan melakukan pemetaan program buat pemain-pemain dengan lebih terperinci supaya tiada bakat baharu yang tercicir daripada landasan sepatutnya.
“Masalah utama sebelum ini kita tak tahu jumlah tepat dan kekerapan pemain yang menyertai program pembangunan. Jadi, kita akan buat pemetaan untuk mendaftar pemain-pemain dalam program ini.
“Kalau seluruh negara termasuk di daerah-daerah yang kecil mempunyai program (pembangunan hoki), pemetaan ini akan dapat memastikan rekod pemain-pemain dalam program ini.
“Kita menyasarkan tiga hingga empat tahun untuk melihat produk daripada program pembangunan ini,” katanya pada sidang akhbar selepas mempengerusikan Mesyuarat Jawatankuasa Pembangunan MHC kali ketiga di Stadium Hoki Nasional, Bukit Jalil hari ini.

SHAMALA (dua dari kanan) sewaktu mempengerusikan mesyuarat ketiga Jawatankuasa Pembangunan MHC di Stadium Hoki Nasional hari ini. – FB MHC
Program NHDP yang akan memperkenalkan tiga struktur pusat latihan iaitu negeri, daerah dan akar umbi itu sepatutnya dilancarkan pada Mac lalu tetapi terpaksa ditangguhkan ekoran penularan wabak Covid-19.
Contoh terbaik membuktikan kejayaan program seperti NHDP ialah Luqman Hakim Shamsudin iaitu produk Akademi Mokhtar Dahari daripada Program Pembangunan Bola Sepak Negara (NFDP) yang kini beraksi dengan kelab liga utama Belgium, KV Kortrijk. – K! ONLINE


Caj RM200 sekali langgan
Oleh EDDY AQMAL MOHAMED HAMIDI

12 September 2020, 8:50 pm
PETALING JAYA – Keghairahan dua wanita warga asing melakukan aktiviti pelacuran bagi mendapatkan wang secara mudah tidak berpanjangan apabila mereka ditahan dalam satu serbuan di sebuah premis rumah kedai di Damansara, di sini, semalam.
Ketua Polis Daerah Petaling Jaya Asisten Komisioner Nik Ezanee Mohd. Faisal berkata, kedua-dua wanita terbabit ditahan oleh sepasukan polis dari Ibu Pejabat Polis Daerah (IPD) Petaling Jaya menerusi Ops Noda kira-kira pukul 4.40 petang.
“Dalam serbuan tersebut, pihak polis telah berjaya menahan dua wanita warganegara asing yang disyaki melakukan aktiviti pelacuran.
“Melalui soal siasat yang dilakukan, kedua-dua suspek didapati melakukan aktiviti pelacuran tersebut tanpa majikan dan telah beroperasi selama sebulan di premis yang disewa itu,” katanya dalam satu kenyataan di sini hari ini.
Jelas Nik Ezanee, kedua-dua wanita berkenaan menyasarkan pelanggan dalam kalangan lelaki tempatan dan mengenakan bayaran sebanyak RM200 bagi satu sesi.
“Susulan serbuan yang dilakukan, pihak polis turut merampas sebuah beg tangan berjenama, tiga telefon bimbit pelbagai jenama, tiga keping kondom, serangkai kunci rumah dan wang tunai berjumlah RM300.

“Kedua-dua suspek kini direman selama 14 hari dan disiasat di bawah Seksyen 372B Kanun Keseksaan,” tegas beliau. -K! ONLINE


27 remaja, pelajar bawah umur terlibat parti liar
12 September 2020, 11:31 pm
KUALA LUMPUR- Seramai 59 individu termasuk 27 pelajar dan remaja bawah umur ditahan dalam satu operasi parti liar di Jalan Sultan Ismail awal pagi tadi.
Ketua Polis Daerah Dang Wangi, Asisten Komisioner Mohd. Fahmi Visuvanathan Abdullah berkata, dalam serbuan itu pihak polis berjaya menahan seramai 44 lelaki dan 15 perempuan berusia lingkungan 14 hingga 23 tahun.
“Hasil pemeriksaan ke atas dua lelaki polis menemui 31 biji pil ekstasi dalam milikan mereka.
“Ujian saringan awal mendapati 16 suspek positif dadah Amphetamin dan Ketamin,” katanya dalam satu kenyataan hari ini.
Turut dirampas tiga unit Laser Display System, tiga unit speaker dan tiga unit lampu LED.
Menurutnya lagi, kesemua suspek direman empat hari bermula hari ini sehingga 15 September bagi membantu siasatan mengikut Seksyen 39A(1) Akta Dadah Berbahaya 1952 dan Seksyen 12(2) akta yang sama.

“Kesemua tangkapan juga telah dikenakan kompaun RM1,000 di bawah
Peraturan 3 Peraturan- Peraturan Pencegahan dan Pengawalan Penyakit (Langkah-Langkah Di Dalam Kawasan Tempat Jangkitan),” ujarnya. – K! ONLINE


Kemenangan sulung TRW untuk Norizam
Oleh KOSMO!

12 September 2020, 11:08 pm
Oleh YATIMIN ABDULLAH
KOTA BHARU – Kelantan FC menghadiahkan kemenangan pertama buat pemilik baharu mereka, Norizam Tukiman atau Zamsaham dengan membenam Perak II dengan jaringan 1-0 pada aksi Liga Perdana di Stadium Sultan Muhammad IV di sini sebentar tadi.
Turun dengan misi menamatkan kemarau kemenangan dalam dua aksi sebelum ini, Kelantan FC selaku tuan rumah tampil dengan percubaan awal menerusi tandukan Felix Odili, namun gagal menepati sasaran.
Kelantan FC terus mendominasi perlawanan selepas itu menerusi beberapa gerakan menarik dihampakan oleh ketumpulan jentera penyudah.
Perancang tengah sensasi The Red Warriors (TRW) Nik Akif Syahiran Nik Mat meleraikan kebuntuan jaringan dengan meledakkan gol pertama pada minit ke-45 sekali gus meredakan tekanan buat Kelantan.
Bersambung babak kedua, tuan rumah terus meningkatkan tekanan keatas pelawat menerusi tandukan Muhamad Shahrul Nizam Ros Hasni, namun melewati gawang gol pelawat.

Pelawat melepaskan peluang untuk merapatkan jurang gol pada minit ke-58 apabila sepakan percuma dari luar kotak penalti gagal dimanfaatkan sebaik mungkin oleh Muhammad Syahir Bashah.
Mohamad Amirul Syafiq Che Soh terlepas peluang untuk mencetak jaringan kedua TRW apabila rembatan kencangnya sekadar mengegar sisi gawang gol Perak disebelah kiri pada minit ke-68.
Tuan rumah terus kempunan menambah jaringan apabila pemain sayap lincah Muhamad Hakimi Abdullah gagal memanfaatkan ketika hanya berdepan satu lawan satu dengan penjaga gawang Perak II Muhammad Farhan Abdul Majid.
Muhamad Farhan menjadi wira buat Perak II apabila menafikan rembatan kencang Nik Akif Syahiran untuk meredakan seketika tekanan buat pasukannya pada minit ke-82.
Kelantan dirundung malang pada minit ke-85, apabila Muhamad Shahrul Nizam diperintah keluar padang selepas menerima dua kad kuning.
Perak II sekali mempersia-siakan peluang menyamakan kedudukan pada minit-minit akhir perlawanan apabila rembatan Muhammad Khairul Amizan Suhaimi sekadar melewati gawang gol Kelantan meskipun Mohammad Fikri Che Soh sudah tertewas.
Ketiadaan Muhamad Shahrul Nizam tidak menjejaskan rentak tuan rumah apabila mereka kental bertahan untuk meraih kemenangan tipis keatas Perak II. -K! ONLINE


Pendekatan pengajaran dan pembelajaran al-Quran harus dipelbagaikan
Oleh KOSMO!

12 September 2020, 6:51 pm
Oleh SHAMSUL KAMAL AMARUDIN
LUMUT – Pendekatan dan pembelajaran al-Quran harus dipelbagaikan bagi membolehkan lebih ramai anggota masyarakat berkemampuan menghafaz dan menghayati kitab suci itu.
Menteri di Jabatan Perdana Menteri (Hal Ehwal Agama), Datuk Seri Dr Zulkifli  Mohamad Al-Bakri berkata, ia kerana pemahaman dan kemampuan orang ramai tidak sama terutama daripada segi uslub dan metodologi pengajaran yang digunakan.
“Saya lebih menekankan isu pembelajaran al-Quran dan cara bagaimana menguasai kitab itu daripada aspek bacaan, tajwid, bagaimana melagukannya termasuk juga kefahaman tafsir, qiraat dan sebagainya,” katanya.
Beliau berkata demikian ketika ditemui selepas mengadakan lawatan Silaturrahim ke Maahad Tahfiz Bayt Al-Ikhlas di Teluk Muroh di sini hari ini.
Beliau berkata, selain mahaad tahfiz yang menyediakan penginapan asrama untuk pelajar, kaedah pembelajaran hafazan harian seperti dilaksanakan beberapa institusi termasuk masjid juga dapat menambah lebih ramai orang mempelajari al-Quran.

Ujarnya, kaedah itu dapat memaksimumkan capaian masyarakat terhadap pembelajaran menghafal al-Quran di seluruh tempat dan masyarakat.
Beliau turut memuji pendekatan Bayt Al-Ikhlas yang menggunakan kaedah penghafalan al-Quran sepenuhnya selama tempoh 18 bulan manakala pembelajaran mata pelajaran lain hanya dilakukan selepas itu selama tiga tahun.
Katanya, ia adalah salah satu pendekatan yang boleh digunakan dan ada bamyak pendekatan lain boleh digunakan agar al-Quran sentiasa berada di hati umat Islam dan masyarakat. -K! ONLINE


Beberapa kawasan di Perlis dilanda banjir
Oleh NORLIDA AKMAR IDROS

12 September 2020, 11:04 pm
ARAU –  Beberapa kawasan di negeri ini dilanda banjir selepas hujan lebat berterusan sejak pukul 3 petang tadi.
Antara kawasan yang dinaiki air adalah Kampung Titi Besi, Jelempok, Kampung Sena dan Kampung Paloh.
Penduduk terlibat pada masa ini sibuk memindahkan barangan ke tempat lebih tinggi.
Mereka juga bersedia untuk berpindah jika keadaan menjadi bertambah buruk. – K! ONLINE


Arsenal mudah kalahkan Fulham
Oleh KOSMO!

12 September 2020, 9:27 pm
LONDON – Juara Piala FA musim lalu, Arsenal berada dalam kelas tersendiri apabila mudah menewaskan pendatang baharu Liga Perdana Inggeris (EPL), Fulham 3-0 pada aksi pertama EPL di Craven Cottage sebentar tadi.
Skuad bimbingan Mikel Arteta itu berjaya membuka tirai jaringan seawal minit kelapan menerusi Alexandre Lacazette yang mudah menolak masuk bola ke dalam gawang gol Fulham.
Bek tengah baru Arsenal yang dibeli daripada Lille, Gabriel Magalhaes berjaya meledak gol kedua pasukan itu selepas menanduk masuk hantaran daripada sepakan penjuru Willian pada minit ke-49.
Gabriel adalah pemain ke-10 dalam sejarah kelab itu yang berjaya menjaringkan gol ketika membuat debut pertama bersama The Gunners.
Bukan itu sahaja, Willian juga membuktikan pelaburan Arsenal mendapatkan khidmatnya secara percuma dengan gaji tinggi berbaloi apabila mencipta umpanan gol ketiga peribadinya dalam aksi tersebut.
Ia selepas hantaran jauh bekas bintang Chelsea itu disambut baik oleh kapten, Pierre-Emerick Aubameyang sebelum melakukan sepakan lencong menewaskan penjaga gol Fulham, Marek Rodak untuk meledak gol ketiga Arsenal pada minit ke-57.

Kemenangan itu pastinya meningkatkan semangat dan motivasi para pemain Arsenal menjelang pertemuan kedua EPL menentang West Ham United di Stadium Emirates pada 20 September ini. – K! ONLINE


19 warga asing dan 31 pengunjung ingkar SOP PKPP ditahan
Oleh EDDY AQMAL MOHAMED HAMIDI

12 September 2020, 11:13 pm
KUALA LUMPUR – Seramai 19 warga asing dan 31 pengunjung sebuah pusat hiburan yang sedang leka berhibur ditahan dalam satu serbuan di Kuchai Entrepreneurs Park, di sini, awal pagi tadi.
Ketua Polis Daerah Brickfields, Asisten Komisioner Zairulnizam Mohd. Zainuddin @ Hilmi berkata, serbuan dilakukan oleh sepasukan polis dari Ibu Pejabat Polis Daerah (IPD) Brickfields kira-kira pukul 2.45 pagi susulan maklumat dan risikan yang dilakukan.
“Dalam serbuan tersebut, seorang wanita tempatan berusia 44 tahun yang berperanan sebagai pengurus premis telah ditahan bersama seorang lelaki Bangladesh, lima lelaki Vietnam dan 13 wanita warga Vietnam yang disyaki sebagai pekerja serta gadis pelayan pelanggan (GRO) di premis berkenaan.
“Turut ditahan adalah 20 lelaki dan sembilan wanita tempatan berusia 20 hingga 50 tahun yang disyaki sebagai pelanggan pusat hiburan tersebut kerana berada di dalam premis berkenaan melebihi masa yang ditetapkan,” katanya dalam satu kenyataan di sini hari ini.
Menurut Zairulnizam, semakan mendapati premis tersebut beroperasi tanpa lesen perniagaan yang sah dan kertas siasatan dibuka di bawah Seksyen 55B Akta Imigresen 1959/63 bagi kesalahan mengaji pekerja warga asing dan Seksyen 39(b) Peraturan Imigresen 1963.
“Siasatan turut dilakukan mengikut Seksyen 4 Akta Hiburan WPKL 1992 dan Peraturan 11 Peraturan-Peraturan Pencegahan dan Pengawalan Penyakit (langkah-langkah di dalam kawasan tempatan jangkitan) 2020.

“Suspek warganegara asing direman 14 hari hingga 25 September depan sementara menunggu laporan dari Jabatan Imigresen manakala 31 pengunjung pula dikenakan kompaun RM1,000 setiap seorang,” tegas beliau.
Dalam pada itu, Zairulnizam turut menegaskan kepada pemilik premis perniagaan pub atau bar untuk tidak menggaji pekerja asing tanpa dokumen yang sah dan tindakan tegas juga akan dikenakan kepada premis yang tidak memiliki lesen perniagaan sah.
“Orang ramai juga dinasihati agar mematuhi prosedur operasi standard (SOP) Perintah Kawalan Pergerakan Pemulihan (PKPP),” ujar beliau. -K! ONLINE


Lari daripada tugas selama 218 hari
Oleh MOHD SHARKAWI LONDING

12 September 2020, 5:31 pm
JOHOR BAHRU – Polis sudah merakam keterangan 10 saksi berhubung kes kematian anggota Angkatan Tentera Malaysia (ATM) yang meninggal dunia akibat terjun dari tingkat tiga bangunan kediaman di sebuah kem tentera di Batu Pahat, 29 Ogos lalu.
Ketua Polis Johor, Datuk Ayob Khan Mydin Pitchay berkata, keterangan itu melibatkan dua pegawai, tujuh anggota lain-lain pangkat serta satu orang awam.
Menurutnya, laporan awal bedah siasat mendapati tiada kecederaan fizikal dan penderaan yang boleh dikaitkan dengan kematian Allahyarham Abdul Aziz Aznam, 20.
“Laporan awal post mortem (bedah siasat) mendapati tiada kecederaan luar atau tiada unsur-unsur jenayah punca (menyebabkan) kematian mangsa, kita masih lagi menunggu laporan (penuh) makmal.
“Setakat ini itu yang kita ada. Kita juga ambil keterangan seorang saksi yang juga anggota tentera yang nampak mangsa lari dan lompat terjun dari tingkat tiga,” katanya.
Beliau berkata demikian pada sidang akhbar di Ibu Pejabat Polis Kontinjen (IPK) Johor di sini hari ini.

Ayob Khan berkata, siasatan polis turut mendapati mangsa dipercayai lari daripada tugas selama 218 hari.
Katanya, selepas anggota tersebut tamat latihan asas ketenteraan, mangsa mengikut latihan asas komando pasukan Grup Gerak Khas (GGK) ATM.
“Mungkin di situ ada isu-isu berkaitan dengan daya tahan untuk melalui kursus-kursus yang lasak, mungkin situ ada tekanan psikologi, memang latihan pasukan khas ini agak lasak,”katanya.
Dalam kejadian pada 29 Ogos lalu, Abdul Aziz mengalami kecederaan parah pada bahagian kepala dan badan selepas dipercayai cuba membunuh diri terjun dari tingkat tiga bangunan kediaman di Kem Majidee, Batu Pahat.
Mangsa yang dirawat di Unit Rawatan Rapi (ICU) Hospital Sultanah Nora Ismail (HSNI), Batu Pahat bagaimanapun menghembus nafas terakhir pada pukul 2.30 petang, 6 September lalu. -K! ONLINE.


Proton kongsi gambar SUV keduanya X50
Oleh LUQMAN RIDHWAN MOHAMED NOR

12 September 2020, 5:17 pm
KUALA LUMPUR – Proton Holdings Berhad (Proton) hari ini mendedahkan gambar kenderaan utiliti sukan (SUV) keduanya, X50 untuk tatapan umum.
Menurut Proton dalam satu kenyataan, mereka berbesar hati berkongsi gambar jentera tersebut menjelang pelancaran SUV itu tidak lama lagi.
“Ahli baharu akan menyertai barisan jentera pintar kami tidak lama lagi. Persoalannya, adakah anda bersedia?” katanya di sini hari ini.
Berdasarkan gambar-gambar tersebut, dua warna telah disahkan bagi jentera segmen B berkenaan iaitu merah dan kelabu. – K! ONLINE


KSU, KP diingatkan capai KPI ditetapkan kerajaan
Oleh MOHD YUNUS YAKKUB

12 September 2020, 5:41 pm
SHAH ALAM – Semua Ketua Setiausaha (KSU) dan Ketua Pengarah (KP) diingatkan agar mencapai Petunjuk Prestasi Utama (KPI) yang telah ditetapkan bagi menggerakkan ekonomi negara yang tergendala akibat pandemik Covid-19.
Ketua Setiausaha Negara, Tan Sri Mohd. Zuki Ali berkata, beliau secara peribadi telah melaksanakan perkara tersebut selain telah mengadakan mesyuarat pertama berkaitannya sebelum ini.
“Cuma selepas ini, saya telah beri peringatan sekali lagi kepada KSU dan KP akan keperluan mereka untuk memastikan KPI yang disebutkan dan ditetapkan kepada mereka tercapai.
“Jadi, kita kena cari jalan kerana ini faktor untuk menggerakkan ekonomi,” katanya pada sidang akhbar selepas merasmikan koperasi Kobuniti Selangor Berhad dan penyampaian sijil keahlian koperasi tersebut di sini hari ini.
Sebelum ini, Mohd. Zuki menyatakan kerajaan bercadang memperkenalkan Petunjuk Prestasi Utama (KPI) yang baharu kepada semua KSU dan KP di setiap kementerian serta agensi bagi membolehkan pelaksanaan penilaian yang lebih baik dalam perkhidmatan awam.
Pendekatan itu disambut baik Kongres Kesatuan Pekerja-Pekerja Di Dalam Perkhidmatan Awam (Cuepacs) bagi memastikan program penjanaan semula ekonomi negara pasca-Covid-19 dapat dilaksanakan mengikut perancangan.

Mengulas mengenai cadangan Cuepacs berhubung pengkajian semula sistem persaraan kakitangan kerajaan, Mohd. Zuki menegaskan perkara tersebut belum diusulkan secara rasmi kepada kerajaan.
“Saya tidak dengar lagi, belum angkat lagi kepada kami secara rasmi dan mungkin (itu) permintaan atau cadangan Cuepacs tetapi belum sampai pertimbangan kerajaan,” jelasnya.
Berhubung perasmian Koperasi Kobuniti itu, beliau menzahirkan kekagumannya terhadap kejayaan program yang telah dilaksanakan dalam meningkatkan pendapatan golongan B40 terutama dalam sektor pertanian. -K! ONLINE


Pemandu maut Proton Exora terbabas
Oleh KOSMO!

12 September 2020, 5:45 pm
Oleh SHAMSUL KAMAL AMARUDIN
LUMUT – Seorang lelaki maut manakala empat kanak-kanak cedera apabila kenderaan pelbagai guna (MPV) Proton Exora dinaiki terbabas di Kilometer 7 Jalan Kampung Koh-Ayer Tawar dekat Pekan Gurney dekat sini pagi tadi.
Dalam kejadian kira-kira pukul 10.20 pagi itu, pemandu, Mohd Tarmimi Taha, 35, meninggal dunia di tempat kejadian akibat kecederaan parah di kepala.
Isteri mangsa yang berusia 35 tahun dan empat anak mereka bagaimanapun hanya cedera ringan dan dibawa ke Hospital Seri Manjung untuk rawatan.
Ketua Polis Daerah Manjung, Asisten Komisioner Nor Omar Sappi berkata, siasatan awal mendapati kenderaan itu sedang dalam perjalanan dari Kampung Koh menghala ke Ayer Tawar.
“Apabila sampai di tempat kejadian pemandu dipercayai telah hilang kawalan dan terbabas sendiri ke dalam longkang.

“Akibat daripada kemalangan ini pemandu yang bekerja di syarikat swasta itu mengalami cedera parah di bahagian kepala dan meninggal dunia di tempat kejadian,” katanya ketika dihubungi di sini hari ini.
Katanya, polis masih meneruskan siasatan kemalangan itu mengikut
Seksyen 41(1) Akta Pengangkutan Jalan 1987.
Sementara itu, jurucakap Jabatan Bomba dan Penyelamat Perak berkata, pihaknya menerima panggilan kecemasan pada pukul 10.46 pagi dan sepasukan anggota dari Balai Bomba dan Penyelamat Sitiawan bergegas ke tempat kejadian.
“Sebaik tiba, anggota mendapati semua penumpang telah dikeluarkan dari kenderaan oleh orang ramai manakala pemandu tersepit di tempat kejadian,” katamya.
Katanya, pasukan yang diketuai Abdul Rahman Mat itu menggunakan peralatan menyelamat bagi mengeluarkan mangsa tersepit dan diserahkan kepada polis untuk tindakan lanjut dan operasi tamat sepenuhnya pada pukul 11.28 pagi. -K! ONLINE